Кун тартибида “козёл”лик: Кушербоев, Қодиров ва Алламжонов камера борасида тортишяпти | Qalampir.uz\nКун тартибида “козёл”лик: Кушербоев, Қодиров ва Алламжонов камера борасида тортишяпти\nЖамият\t17 Март 16:13 26094\nЎзбекистонда тадбиркорлар томонидан кўчаларда йўл ҳаракати қоидабузарликларини қайд этувчи камераларнинг ўрнатилиши кун тартибига чиқиб улгурди. Бу масала жамоатчилик томонидан жиддий муҳокама қилиняпти ва аҳоли норозиликларига сабаб бўляпти. Фуқаролар қоидабузарликларни суратга олиб, жаримага тортиш ва шу орқали пул ишлашни “козёл”лик деб баҳолаяпти.\nҲозиргача ижтимоий тармоқларда қизғин муҳокамаларга сабаб бўлаётган ҳолатга Олий Мажлис Қонунчилик палатаси депутати Расул Кушербоев, Алишер Қодиров ва Миллий масс-медиани қўллаб-қувватлаш ва ривожлантириш жамоат фонди Васийлик кенгаши раиси Комил Алламжонов ўзи муносабатини билдириб ўтди.\nКушербоев ўз муносабатини депутат сифатида, балки барча қатори ҳайдовчи позициясидан билдираётганини алоҳида урғулаган.\n“Тадбиркорларнинг радар қўйиши ҳақида гапирадиган бўлсам, омадини берсин, қўяверишсин. Мен ҳам депутат сифатида “ҳа бу тадбиркорликни қўллаб-қувватлаш, у ёқ, бу ёқ”, деб фикрларга қўшилишим мумкин. Лекин оддий фуқаро, ҳайдовчи сифатида айтадиган бўлсам, бу одамларнинг психологиясига жуда ёмон таъсир қиляпти. Биз етарли инфраструктура яратмай туриб ҳамма жойга радар қўйдик, яна телефонда суратга олиб, жўнатворса пул беради деб… Қўпол қилиб айтганда “козёл”лар жамиятига ўхшаб кетяпти”, деган Кушербов.\nДепута бугун 10-15 минг сўм учун бошқа бировни сотаётган одамлар вақти келиб, кўпроқ пул учун Ватанини ҳам сотишга тайёр бўлиши мумкинлигини айтиб ўтган.\n“Мен ҳам оддий инсонман. Бу “сотқинлик, “козёл”лик-ку, деб мен ҳам айтаман. Аввало, сен кимгадир шуни қўллаётган бўлсанг, шунинг ўрнида ота-онанг ёки ўзинг бўлишингни тасаввур қил, ўзингдан ўтказгин. Агар ўзингда оғримаса, шуни қил, деган бўлар эдим. Балки, бу инсонлар учун синовдир. Лекин мен шуни билдимки, ўзининг фойдаси йўлида ҳеч нарсадан тап тортмайдиган одамлар кўп экан. Уларга 10-15 минг сўм беряптими, эртага 100 минг сўм бериб, Ватанингни сот, деса ҳам сотворишга тайёрлар кўп экан. Бу жуда ёмон. Вақти келиб бу тўхтар. Агар менинг қўлимда бўлганида тўхтатган бўлар эдим.\nБу депутатлар аралашувисиз бўляпти. Депутатлар фақат қонун қабул қилади. Адлия вазирлигидан рўйхатдан ўтказяпти. Яна бир марта айтаман, бу яхшимас аслида. Лекин профилактика учун деб кимлардир айтаётгандир, тўғрисини айтсам, мен бунга қўшилмаган бўлар эдим. Бу қандай тарбия? Сотқинларни етиштириб чиқараётганга ўхшаб қоляпти-да. Бу эртага нима оқибатларга олиб келиши мумкин? Яъники, шундан қайтмаган одам, эртага бундан ҳам оғирроқ нарсани таклиф қилсангиз “пул учун тап тортмайдиган одамларни” яратиб қўймаяпмизми, деган жойи ҳам бор. Бироқ иккинчи томони йўлларда тартиб бўлишига шароит яратиб беради”, дея жамиятдаги аҳволга ҳам тўхталиб ўтган Кушербоев.\nШундан сўнг, у қоидабузарликларга қарши бу даражада қаттиқ курашиш учун аввало инфратузилмани яхшилаш кераклигини алоҳида таъкидлаган.\n“Лекин “парковка” масаласи, йўлларнинг аҳволи — таъмирталаблиги, баъзан мажбур бўлиб қоидани бузиб қўяди. Ҳамма шароит қилиб қўйилган бўлса, ўшанда ҳам одамлар очиқчасига [қоида] бузаётган бўлса, бу ҳаддидан ошибди, мана шу ерга қилиш керак, яъни бошқалар ҳам расмга олиб жўнатаверсин, дер эдим. Лекин ҳалигача инфратузилма яхши қилиб берилмаган-ку. Баъзи жойларда, бозорлар ва йирик савдо мажмуалари атрофида “парковка”нинг ўзи йўқ. Марказда ишхоналар жойлашган жойга боринг, айланиб юраверасиз қаерга қўйишни билмай. Касалхоналарни олдида шароит йўқ. Мажбур бўласиз қоидани бузиб қўйишга. Нима қилиш керак?”, деган Расул Кушербоев.\nМиллий масс-медиани қўллаб-қувватлаш ва ривожлантириш жамоат фонди раиси Комил Алламжонов эса Кушербоевнинг фикрларига қарши чиқди.\n“Жамият қонунбузарликларни беркитиши керак эмас. Бу ҳақда гапирган одамлар “козёл”га чиқиши хато. Мана, яқинда бир одам кичкина бир қизни ўғирлаб кетаётган пайт, бу ҳолат ҳам одамлар ёрдамида, уларнинг видеолари орқали бартараф этилди. Демак, улар ҳам "козёл"ми? Логика шундай бўляпти.\nАлбатта, одамлар орасида “солидарность” бўлиши керак, лекин қонун-қоида бузилишини яширишда эмас. Биз тартибли ва хуқуқий жамият қуришга интилишимиз, уни тарғиб қилишимиз керак. Ўзи шундоқ ҳам кўп масалалар “не по закону, а по понятиям” ҳал қилинадиган бўлиб қолди”, дея ёзган Алламжонов.\n“Миллий тикланиш” демократик партияси раиси депутат Алишер Қодиров эса бу масала юзасидан ўз фикрларини билдириб улгурди. У бу масалада камера ўрнатишниниг ашаддий тарафдори эканини яшириб ўтирмаган.\n“Хуқуқбузарлик доимо хуқуқбузарликдир. Жазоланиши шарт. У расман қайд этиладими, фуқаро томонидан хабар бериладими, фарқи йўқ. Жарима оғирми? Тартибга риоя қилиб яшанг, тамом.\nҚоидабузарлик ҳақида хабар берган “хоин”лардан эмас, эгоист ва лоқайдлардан қўрқиш керак.\nХатоингизни "сотганлар" кўзингизга қанча балодек кўринмасин, ҳеч бўлмаса кейинги сафар хатони такрорламасликка ёрдам беради. Эгоист ва лоқайдлар эса манфаатига тўғри келмаса нафақат тартиббузар, балки террорчини ҳам кўрмай қолиши мумкин”, деган Қодиров.\nАдлия вазирлигининг Ҳуқуқий тарғибот ва маърифат бошқармаси бошлиғи Шоҳидахон Йўлдошева депутат Расул Кушербоевнинг мавзу юзасидан фикрига муносабат билдирди.\n“Аслида, ҳуқуқбузарларга нисбатан “сотқинлик” жамиятга ва Ватанга садоқат деб қаралиши керак. Шу ахлоқдан бўлади!”, дейди вазирлик вакили.\nВазирлик расмийси қонун чиқарувчи ҳокимият вакилининг гаплари “жамиятимиз учун мутлақо кутилмаган тескари сигнал” бўлганини қайд этиб шундай савол қўйган: “Депутат қонун устуворлиги учун хизмат қилмаса, давлат қаерга боради?”\nЙўлдошева фақат ҳайдовчиларгина йўл ҳаракати иштирокчиси эмаслигини эслатиб, сўнгги 5 йилда Ўзбекистонда юз берган турли ЙТҲларда 10 мингдан ортиқ одам ўлгани, бундан икки баробар кўп инсон жароҳатланганига эътибор қаратган.\n“Ҳуқуқбузарликларнинг олдини олаётганларга “сотқин” таърифи ёпиштирилса, у ҳолда мен ҳам ана шундай “сотқин” бўлишга тайёрман ва бундан фахрланаман”, дея ёзган у мақоласида.\n“Юксалиш” умуммиллий ҳаракати мунозарали мавзуга тўхталиб, тадбиркорлар томонидан автомобиль йўлларига камералар ўрнатиш тартибини жорий қилишда қуйидаги масалаларга алоҳида эътибор қаратишга чақирди. Хусусан, ташкилот қуйидаги муҳим масалаларни қайд этган:\n• камералар ўрнатилиши кўзда тутилган нуқталарда йўл белгилари талаб даражада бўлишини таъминлаш;\n• бозорлар, аҳоли гавжум жойлар атрофида автотураргоҳлар етарли бўлишини ҳисобга олиш;\n• фавқулодда вазиятларда рўй бериши мумкин бўлган қоидабузарликларни инобатга олиш;\n• тизим ёрдамида аниқланган қоидабузарликлардан ундирилган жарималар қаерга сарфланаётганини жамоатчиликка эълон қилиб бориш.\nЭслатиб ўтамиз, 2020 йил декабрь ойида "Давлат томонидан тартибга солинадиган соҳаларга хусусий секторни жалб этиш бўйича қўшимча чора-тадбирлар тўғрисида"ги Президент қарори қабул қилинганди. Қарорга кўра, 1 мартдан бошлаб тадбиркорларга йўл ҳаракати бузилганини қайд этувчи камера ва радарлар ўрнатиш ҳуқуқи берилади. Махсус автоматлаштирилган фото ва видео қайд этиш дастурий техник воситалари ўрнатиладиган жойларни тадбиркорларга бириктириш электрон аукцион савдолари орқали амалга оширилади.\n15 Октябрь 17:43 42537\n15 Октябрь 12:14 40937\n16 Октябрь 22:37 32001\n16 Октябрь 12:16 30942\n15 Октябрь 20:31 29647


Комил Алламжонов «Шавкат Мирзиёев даврида матбуотнинг «тили чиқди» 9-09-2021, 17:15 | Zamin.uz\n17:15 / 09.09.2021\nКомил Алламжонов: «Шавкат Мирзиёев даврида матбуотнинг «тили чиқди»\nМиллий масс-медиани қўллаб-қувватлаш ва ривожлантириш жамоат фонди Васийлик кенгаши раиси Комил Алламжонов барча блогер ва журналистларни Шавкат Мирзиёевга овоз беришга чақирди. Бу ҳақда у “Телеграм”даги каналида пост жойлаштирди.\n“Шавкат Мирзиёев даврида матбуотнинг “тили чиқди”. Албатта осон бўлмади, осон бўлмаяпти ва осон бўлмайди ҳам. Тўғри гап туққанинга ёқмаганидан кейин бегонага ёқармиди. Лекин тўғри гапсиз ёлғон кўпаяди. Ёлғончилар кўпаяди. Ривожланиш бўлмайди, хато кўпаяди, файз-барака қочади”, деб ёзади Комил Алламжонов.\nУнинг сўзларига кўра, президентликка номзод Шавкат Мирзиёев томонидан келгусида ҳам холис матбуот қўллаб-қувватланиши, доим ҳимоя қилиниши таъкидланган.\n“Шахсан мен учун бу жуда қувонарли. Мен албатта Шавкат Мирзиёевга овоз бераман ва барча блогер ва журналистларни бизнинг қадримизга етаётган инсонга овоз беришга чақираман”, дейди Комил Алламжонов. “Замин” янгиликларини “Facebook”да кузатиб боринг\nЯнгиликлар » Жамият » Комил Алламжонов: «Шавкат Мирзиёев даврида матбуотнинг «тили чиқди»


“Қўшиб ёзиш” қоидаси (Ҳажвия) – mulkdor.com\nNovember 30 2017, 05:11 ЖамиятМақолаларМинтақа\nБу воқеа қаерда бўлганлигини “ҳеч кимга айтмайман”, деб қасам ичсангиз ҳам айтмайман. Хўжалик номини эса, шартли равишда “Гулрез” деб атаймиз. сўзларимга хоҳ ишонинг, хоҳ ишонманг, буёғи ихтиёрингиз. Лекин пиримнинг арвоҳини ўртага қўйиб айтсам, бундай воқеа бўлмаган жойнинг ўзи бўлмаса керагов.\nБирданига қуйиб берган ёмғирдан ҳосил бўлиб келган сел оқими сой бўйидаги ғуж-ғуж бўлиб турган қўй-қўзига ҳужум қилди. Қирқ йиллик чўпонлик тажрибасига эга бўлган Ризоқул ота фарзандлари билан елиб-югуриб қўтонни сел ҳамласидан четга чиқаришга улгурди.\nАммо янгигина туғилган икки бош қўзичоқ сел комига кетди. қанчалик ҳаракат қилинмасин, қутқаришнинг иложи бўлмади. Ризоқул ота жуда афсусланди. Бўрига ем бўлмаган бечора қўзичоқлар селга кетса-я, аттанг, деди ўкинч билан. Ана шу ўй-хаёл билан ферма мудирига икки қўзичоқнинг ўлимидан хабар берди.\n–Икки қўзичоқ денг, отахон… қўзи эмас, қўй ёзамиз қўямиз, – деди мудир яқин орада тиғ тегмаган томоғини ишқалар экан. Яхшиси тўрт бош деб ёзамиз. Эрта-индин яна ўлиб қолса билинмайди.\nЧўпон қўрага кетгач, мудир хўжалик зоотехнигига саккиз бош қўйни сел оқизиб кетганини хабар қилди. Зоотехник бўлса ветврачга ўнта нобуд бўлганини етказди. Аксига олиб на тери, на калла қолганини таъкидлади. Ветврач бўлса ўн беш қўйни сел олиб кетганлигидан афсусланиб раисни хабардор қилди.\n– Яхши бўлмабди-да. Лекин биз худодан зўр эмас-ку. Келган бало тилсиз жониворга урсин. Чўпон омон қолди, шу бас бизга, шунисига ҳам шукр, – деди раис қаламини тиқ-тиқлатиб. –Ҳимм… ҳар куни меҳмон, ревизор, бензин, запчаст… шунинг учун 20 бош ёз қўй, акт қил. Шошма, шошма, ноҳияга аввал бир хабар қилай.\nРаис ноҳия қишлоқ хўжалик бошқармаси телефонини тера бошлади. Ҳайтовур бошқарма раиси ўз ўрнида экан.\n–Алло, алло қишлоқ хўжалик идорасими? Э, э, раис, сизми? Танимабман, бой бўласиз. Яхши, яхши, ҳимм… иш салгина чатоғ бўлиб қолди. Кеча бизда катта сел ёмғири бўлиб анчагина ташвиш келтирди. Ариқ зовурлардан нишона қолмади, дарахтлар ҳам селда қолди. Хўп… гапни қисқа қилсам, алло, алло, хуллас 25 та қўй ҳам селга кетди. Бутун хўжалик оёққа турди, бўлмади. Жонивор экан, буёққа чиқ, деганингни тушунмаса…\n–Алло, тушунмадим, баландроқ гапиринг…\n–Катта сел бўлиб 25 та қўй селга кетди деяпман…\n–Нима, нима, 35 та қўй дедингизми?\n–Ҳа, ҳа, 45 та қўй ўлди, терисиям, туёғиям йўқ…\nРаис гўшакни жойига қўяр экан, ветврач билан акт ёзишга киришди. Қишлоқ хўжалик идораси раҳбари эса ноҳия бош ветврачига 50 бош қўй селга кетганини хабар қилди. Бош ветврач яна бешта қўшиб суғурта идорасига ҳисобот берди. Бу хабар СЭС-га ҳам етди, лекин яна беш бош қўшилган ҳолда…\nОй охирида ноҳия статистика идораси “Гулрез” хўжалигида 80 бош қўй табиий офат туфайли нобуд бўлганлиги ҳақида ҳисобот берилди.\nШу хабар сабаб қоғозлик қўзилар менинг қаламимга дучор бўлди. Лекин, қасам ичиб айтаманки, мен ўзимдан бирор бош қўшганим йўқ…\nМуаллиф: Э. Соҳибназар\nДунёFebruary 13 2018, 03:02


Қуръон – муваффақият чўққиси | Azon.uz - Ахборот-таҳлилий портал\n2020 йил 26 май, сешанба\nҚуръон – муваффақият чўққиси\n1860 15:55 27.09.2019\nНекбинлик (оптимизм), яъни келажакка яхши ният билан, умид билан қарашнинг чўққиси:\n«…Ғамгин бўлма, Аллоҳ биз билан биргадир» деган оятдир (Тавба сураси, 40-оят).\nЯхшиликка йўйишнинг чўққиси:\nفَصَبْرٌ جَمِيلٌ ۖ عَسَى اللَّهُ أَن يَأْتِيَنِي بِهِمْ جَمِيعًا ۚ\n«…Энди чиройли сабр (қиламан). Шоядки Аллоҳ уларни ҳузуримга жамлаб келтирса» деган оятдир (Юсуф сураси, 83-оят).*\nРозилик мақомининг чўққиси:\nأَنِّي مَسَّنِيَ الضُّرُّ وَأَنْتَ أَرْحَمُ الرَّاحِمِينَ\n«…Менга қаттиқ зарар етди. Сен Ўзинг раҳмлиларнинг раҳмлисисан!» деган оятдир (Анбиё сураси, 83- оят).\n* Яъқуб алайҳиссалом бу гапни ўғиллари Юсуф алайҳиссаломни йўқотган кунларида айтган эдилар. Йиллар ўтиб, кенжа ўғилларини йўқотган куни ҳам шу гапни айтиб, сўнг Аллоҳ таолонинг марҳаматидан умид узмаганларини билдириб қўйдилар.\nПрезидентга диний ўқув юртлари хусусида ариза ёзилди


Тожикистон:'Энергия, озиқ-овқат ва нақлиёт - уч асосий мақсадимиз' - BBC News O'zbek\nImage caption Мустақил журналистларга кўра, Тожикистон президенти ўз режалари ҳеч кимга халал бермайди деганда Ўзбекистонни назарда тутади\nМинтақавий ҳамкорлик, захиралардан биргаликда фойдаланиш ва муаммоларни музокаралар орқали ҳал этиш - Тожикистоннинг бош мақсади, деган фикр Президент Раҳмоннинг парламентга мурожаатида асосий ўринни эгаллаган.\nАйни дамда, Имомали Раҳмон ўз мамлакати олдига қўйган уч асосий мақсад сари интилишини ҳам таъкидлаган.\n"Энергетика ва озиқ-овқат мустақиллигини таъминлаш ва Тожикистонни нақлиёт иҳоталанувидан чиқариш бош мақсадимиз" - деган Президент Раҳмон - "Эътибор беринг, буларнинг қай бири минтақа манфаатларига зарар етказади?".\n"Тожикистон экологик тоза электр ишлаб чиқарса ва бутун минтақа эҳтиёжларини қопласа ёмонми? Ёки қўшниларимизга қарашли воситалар ва жиҳозлардан фойдалансак, бундан биров зиён кўрадими?"\nТожикистон президенти бирон мамлакат отини айтмаган. Лекин мустақил журналистларга кўра, бу ўринда қўшни Ўзбекистон назарда тутилади.\nДушанбенинг айблашича, Ўзбекистон уларнинг поездларини, баъзан электр ва газни узиб қўйиб, Тожикистонни иқтисодий қамал қилишга интилмоқда.\nБироқ Тошкентга кўра, бу даъволар атайдан юритилаётган сиёсат натижаси эмас, балки мавжуд шартномалар ва техник сабаблар туфайли юзага келаётганлар ҳолатлардир.\nЖорий ҳафта бошида Ўзбекистон Тожикистонга газ таъминотини қайта тиклади. Лекин кузатувчиларга кўра, бу ҳали икки ўртадаги муносабатлар яхшиланаётганини англатмайди.\n"Ўзбек тарафи Тожикистонга таъсир этадиган воситаларни ушлаб туриш ва газ харидорини йўқотмаслик учун шундай қарорга келган" - деган Тошкентдан таҳлилчи Анвар Ҳусайнов.\nТоғли ҳудудлардан иборат Тожикистонда ўз аҳолисини таъминлайдиган миқдорда озиқ-овқат ишлаб чиқариш қийин ва мамлакат аксар егуликларни четдан келтиради.\nБироқ Тожикистоннинг ташқи дунёга чиқадиган энг ўнғай транспорт воситалари Ўзбекистондан ўтади. Афғонистон нотинч, Хитой билан ўртада жуда баланд тоғлар турибди ва Қирғизистондан ўтадиган йўллар яхши ривожланмаган.\nКузатувчиларга кўра, Тожикистоннинг бу каби заиф жиҳатларини яхши тушунадиган Ўзбекистон ўз қўлидаги таъсир воситаларини ишга солиб, қўшнисини улкан Роғун ГЭСини қуришдан қайтаришни истайди.\nАммо Тожикистон тиклашга интилаётган Роғун ГЭСи масаласида Тошкент ва Душанбе ўртасида ҳали бирон муроса ва ё келишув аломатлари йўқ.\nТожикистон энергетика мустақиллигини таъминлаш учун барибир Роғунни тиклашини айтиб келади.\nКузатувчиларга кўра, Тожикистон Роғунда оладиган электр таннархи Ўзбекистон ишлаб чиқарадиган электрдан арзонга тушади. Бу дегани - жанубдаги Афғонистон, Покистон ва Ҳиндистон келажакда нисбатан арзон Тожик электрини олишни афзал билишлари мумкин.\nБу эса Жанубий Осиё энергия бозорида ўз ўрнини топишга интилаётган Ўзбекистоннинг иқтисодий манфаатларига зид тушиши мумкин.\nЎзбек мутахассисларига кўра, Роғуннинг улкан сув омборида узоқ йиллар сув йиғиш керак бўлади ва бу вақт ичида Ўзбекистоннинг сувталаб пахтазорлари сувсиз қолиши мумкин.\nСўнгги пайтлари эса Ўзбекистон тарафи зилзила тез-тез юз берувчи тоғли ҳудудда жуда баланд тўғон қуриш минтақа учун келажакда катта хавф туғдиришини айтмоқдалар.\nҲозирда Роғунни тиклаш мумкинми ёки йўқми, деган масалада халқаро текширувлар кечмоқда.\nБироқ Душанбе ва Тошкентни муросага келтириш ва икки тарафга ҳам манфаатли бир ечимни топиш йўлида на минтақада ҳамкорлик, на халқаро доирада эътибор етишмаётгани ҳам қайд этилмоқда.


Агрокластерларни тартибга солишда қандай муаммолар мавжуд? - Халқ сўзи\n13:35 17 Апрель 2021 Иқтисодиёт\nАОКАда ўтган брифингда Қишлоқ хўжалиги вазирлиги бошқарма бошлиғи Отажон Тошпўлатов мавзу юзасидан маълумот берди:\n— Қишлоқ хўжалигини жадал ривожлантириш, унинг иқтисодий самарадорлигини ошириш, қишлоқ аҳлининг турмуш шароитини яхшилаш, манфаатдорлигини таъминлаш масалалари соҳада ишлаб чиқаришнинг замонавий усули — кластерлар тизими билан боғлиқ.\nБироқ ўтган даврдаги тажриба кластерларни ҳуқуқий жиҳатдан тартибга солиш борасида қатор муаммолар борлигини кўрсатмоқда. Жумладан:\n▪агросаноат кластерининг ҳуқуқий мақоми белгиланмаган (масалан, норматив-ҳуқуқий ҳужжатларда агросаноат кластерининг мақоми, унинг мезонлари ва тугатиш асослари мавжуд эмас);\n▪агросаноат кластерларини ташкил этиш юзасидан ягона ёндашув мавжуд эмас (масалан, мева-сабзавот кластерлари фаолияти ташаббускор, маҳаллий давлат ҳокимияти органлари ва Қишлоқ хўжалиги вазирлиги ўртасида тузиладиган уч томонлама келишув асосида, шоличилик кластерлари ташаббускор ва маҳаллий давлат ҳокимияти органлар билан тузиладиган икки томонлама битим асосида йўлга қўйилади);\n▪агросаноат кластерлари ва давлат ўртасидаги муносабатлар тартибга солинмаган;\n▪фермер хўжаликларини агросаноат кластерларига мажбурий тартибда бириктирилиши амалиёти мавжуд;\n▪агросаноат кластерларига ер участкаларини ажратишда ягона ёндашув мавжуд эмас;\n▪агросаноат кластерларининг ер участкаларини олиб қўйиш ва фермерлар хўжаликлари билан шартномаларини бекор қилишда маъмурий аралашувлар мавжуд;\n▪агрокластерларнинг ривожланишига асосий туртки бўладиган қишлоқ хўжалиги кооперацияларини шакллантириш тизими мавжуд эмас;\n▪ўзаро ҳамкорлик муносабатларини ўрнатиш ва эркин бирлашишга руҳий (психологик) жиҳатдан тайёр эмаслик, хўжалик юритишда ўз-ўзини бошқариш кўникмаларининг етишмаслиги;\n▪кооперация тузилмаларини ташкил этишга агробизнеснинг ҳиссадорлик корхоналари, хусусий тадбиркорлари ва воситачилари томонидан қарши таъсир ва рақобатнинг мавжудлиги.


19.05.2018 21:55 0 1567\nТуркия Республикаси президенти Ражаб Тоййиб Эрдўғонга Босния ва Герцеговинага ташрифи чоғида суиқасд уюштирилиши ҳақида пайдо бўлган хабарлар Эрдўғоннинг разведка ва хавфсизлик хизмати ходимларини оёққа турғазди. Бу ҳақда «Анадўлу» ахборот агентлиги хабар бермоқда.\nМаълумотларга кўра, Македония пойтахти Скопье шаҳрида яшовчи бир гуруҳ турклардан Туркия разведка ташкилотига: «Президент Эрдўғонга Болқон давлатларига ташрифи чоғида суиқасд уюштирилиши мумкин», — деган хабар келган.\nШундан сўнг Туркия разведка ва хавфсизлик хизмати ходимлари суриштирув бошлаб юборишди.\nАйрим маълумотларга кўра, бундай хабарни Эрдўғоннинг яқин кунларда Сараевога бориши, шунингдек, Босния ва Герцеговинада шу йил 7 октябрда бўлиб ўтадиган сайловлар муносабати билан мухолифатчилар тарқатган бўлиши эҳтимолдан холи эмас.\nШу билан бирга, Эрдўғоннинг Босния ва Герцеговинага ташрифи асносида намойишлар ҳам уюштирилиши мумкин.\nсуиқасд Туркия Эрдўғон


Иван Дзюба. Бажан ва Навоий - www.ziyouz.uz\nБош саҳифа Илм ва фанАдабиётИван Дзюба. Бажан ва Навоий\nЧоп этилган 07.02.2020 17.05.2021 МуаллифZiyouz.uz\nВақт ҳам турлича бўларкан, бири – қисқа муддатли, “кичик” вақт бўлса, яна бири “тарихий”, “катта” вақт. Замонавийлик деб аталувчи бизнинг “кичик” вақтимизда кўплаб шахслар поймол этилди ёки қадр топмади. Катта тарихий вақтда Николай (Микола) Платонович Бажан оғир тарихий вазиятларда, гарчи у қадар аниқ бўлмаса-да, ошкор этилган украин маданий уйғонишининг ҳар доим ёрқин мисолларидан бири бўлиб қолажак.\nУнинг дўстлари ва ҳамкасблари – XX асрдаги етук украин ёзувчилари каби Николай Бажаннинг катта таржимачилик иши шахсий ижодий таъсирлар доирасидан чиқиб, миллий маданият фаолиятининг тўлақонлилигига эришиш талаби ва зарурияти билан шартланган чуқур анъана аслида Михаил Драгоманов, Иван Франко, Леся Украинская, Павел Грабовскийдан бошланган… Уни XX асрнинг 20-йиллари украин маданий уйғониш арбоблари қўллаб-қувватладилар ва бу хайрли ҳаракатни ғайрат билан давом эттирдилар. “Украинлаштириш”нинг фожиаси ниҳоясига қадар фаолият кўрсатган барча йўналишларда – ғарб, шарқ, шимол, жанубда таржималар ва маданий алмашинувларнинг кенг дастурларини амалга ошириш аллақачон бошлаб юборилган эди. Украин адиблари шўро ҳокимияти миллий маданиятларни қўллаб-қувватлашни, жумладан, “халқлар дўстлиги” шиорини илгари сурган ўша вақтдаги вазиятдан кўпроқ фойдаланган, “экзотик”, яъни илгари яхши таниш бўлмаган маданиятлар билан, мустамлакачиликдан халос бўлиш жараёнига кирган собиқ мустамлака халқлар ҳаёти билан танишишга зўр бера бошлади. Шўро Украинаси илк большевистик ҳокимият маъносида алоҳида ўрин тутган эди, Осиё, Яқин ва Узоқ Шарқнинг мустамлака халқлар орасида ўз иттифоқдошларини қидирарди: яқингача мустамлака бўлган социалистик Украинанинг ҳам хаёл қилинган муваффақиятлари намунаси улар учун, айниқса, жозибадор ва ишончли бўлиши керак эди. Шўролар Ўрта Осиё халқлари ҳақида гап кетганда “украинлаштириш” ва ундан ҳам кўпроқ маънода “чуқур илдиз отдириш” сиёсатини ўтказар экан, большевиклар ҳокимияти амал қилган дастурлардан бири шу эди. Шунинг шарофати билан Украина адабиёти ўзи учун Шарқ ва Жанубга “дарча” очиб олган эди. Украинада, айниқса, шарқшунослик тадқиқотлари кенг кўлам касб этди. Агафанел Кримскийнинг йирик илмий ишлари бунинг учун замин яратди. 1916 йилда Украинанинг ўша вақтдаги пойтахти Харьковда шарқшуносларнинг Бутунукраина илмий ассоциацияси – БИА (Киев ва Одессада шўъбалари бор эди) амал қила бошлади. 1927 йилда “Шарқ олами” журнали чиқа бошлади, унинг биринчи сонида шундай гаплар бор эди: “Шўро ва хориж Шарқини билмоқ, Иттифоқ халқларини бутун Шарқ халқлари билан таништирмоқ – ҳаёт олға сурган ишлардир”. Расман БИАга партия арбоби А.Г.Шлихтер раҳбарлик қилди, аслида эса А.Е.Кримский, А.П.Ковалевский, П.Г.Тичина унинг асосчилари ва фаол аъзолари эди. Ассоциация СССРнинг (шу жумладан, Грузия, Арманистон, Озарбайжон) ва хорижий Шарқнинг кўплаб илмий муассасалари билан алоқа қилар эди. БИАнинг матбуот нашрлари – “Шарқ олами” (кейин “Қизил Шарқ”) ва “БИА бюллетени”да бу республикалар ҳақидаги ашёлар ва Шарқ адабиётларидан таржималар ҳам олам юзини кўрди (олдинги ўринлардан бирини турк адабиёти эгаллар эди: зеро “Шарқ” геосиёсий тушунчаси ўзида Туркияни ҳам, Ўрта Ер денгизининг Осиё қирғоқларини ҳам мужассам этар эди)…\nШундай қилиб, “юқоридан” қилинган сиёсий ва тарғиботчилик насиҳатларига қарамай, БИА ва унинг матбуот нашрлари Шарқ халқлари меросини илмий ва маданий жиҳатдан ўрганиш учун талай ишлар қилишга муваффақ бўлган эди.\nУкраина илмий ва маданий муассасалари, миллий зиёли мутахассислари ялпи “тозалаш”га маҳкум этилган 30-йиллардаги қирғиндан кейин маданиятлараро алоқалар сифатига сезиларли путур етди. Аммо “халқлар дўстлиги” яқинлашуви ва уларнинг мафкурасини шиор қилиб олган шўро ҳокимияти бўғиб қўйиш маъносида зўр бериб қардошлик сафсатасини сотиш ва СССР халқлари маданиятининг машъалаларига бағишланган кенг миқёсли юбилей тадбирларини ташкил этиш билан жавоб қайтарди. Яна ўша гап: бу тадбирларнинг сиёсий йўналишига қарамай, улар турли миллат одамларининг ўзаро ҳамжиҳатлигини оширишга имкон берди, жамиятнинг маънавий ҳаётини бойитди, адибларга таржима режаларини рўёбга чиқариш имконини туғдирди. Матбуотда арман халқининг “Довуд Сосунли” халқ достонининг 1000 йиллигини, Шота Руставелининг “Йўлбарс терисини ёпинган паҳлавон”ининг 700 йиллиги, қалмиқ халқ достони “Жангар”нинг 500 йиллиги, Илья Чавчавадзе ва Акакий Церетелининг 100 йилликлари, Коста Хетагуровнинг 90 йиллиги ва ҳ.к. юбилейлар ўтказилди. Шота Руставелининг “Йўлбарс терисини ёпинган паҳлавон” достонининг Бажан амалга оширган машҳур таржимаси айни ўша вақтларда икки марта (1937 ва 1940) чоп этилди; П.Тичина таҳрири остида “Довуд Сосунли” (1939) ва “Жангар” (1940)нинг жамоавий таржимаси китоб бўлиб чиқди. Уруш ва урушдан кейинги йилларда Украинада адабий таржималар миқёси анча ошади; СССРнинг, ўз ёзувига эга бўлмаган халқлар, хусусан, қадимги маданиятли халқларнинг кўплаб маданий ёдгорликлари таржимонларда ижодий қизиқиш уйғотади. Қофқозорти халқлари, Яқин Шарқ ва Ўрта Осиё адабиёти дурдоналарининг украин тилида нашр этилиши беқиёс аҳамият касб этди. Улар орасида Василий Мисик таржимасидаги Умар Хайём ва Ҳофиз шеърлари, Леонид Первомайский таржимасидаги Низомийнинг “Лайли ва Мажнун” достони, Бажан таржимасидаги Давид Гурамишвилининг “Давитиана” ва Алишер Навоийнинг “Фарҳод ва Ширин” достонларини кўриш мумкин.\nУкраин адабиёти ўз халқи учун башарият тарихининг энг қадимги ўчоқларидан ва башарият маданиятининг энг қадимий манбаларидан бири – Олд Осиё ва Ўрта Осиё маданиятларининг катта бойликларига йўл очди.\nБу ерда жуда қадим замонлардаёқ ўзига хос тамаддунлар, шаҳар-давлатлар пайдо бўлган, гуллаб-яшнаган ва йўқ бўлиб кетган; бу ердан дунёнинг турли чеккаларидан савдогарлар карвонлари, келгинди босқинчиларнинг ўрдалари ўтган; бу ерда тиллар ва эл-элатлар аралаш-қуралаш бўлиб кетган ва кўринишлари ўзгарган. Бу ерда қадим замонларда араблар, форслар, турклар, арманлар тинч-тотувликда яшаганлар, ўзаро ҳамжиҳат бўлганлар ёки уришганлар; бу ерга римликлар, ҳиндлар, хитойлар келганлар; бу ерда ҳозирги тожиклар, ўзбеклар, туркманлар, қирғизлар, қозоқлар, қорақалпоқларнинг аждодлари умргузаронлик қилган она диёрлари бўлган – асрлар давомида улар фақат истиқомат қилиб қолмаганлар, балки тарихий қисматни бирга баҳам кўрганлар, иқтисодий ва маданий алоқалар ўрнатганлар, ижтимоий фаровонликка эришганлар, ижтимоий зулм ва чет эл босқинчиларига қарши жон олиб-жон бериб курашганлар.\nБу халқларнинг аждодлари Ўрта Осиёнинг энг қадимги давлатлари – Бақтрия, Сўғдиёна, Хоразмнинг аҳолиси бўлган, улар эрамизгача VII–VI асрлардан буён гуллаб-яшнаган мамлакатлар бўлган. Булар қудратли ва равнақ топган тамаддунлар бўлган. Уларнинг моддий ва бадиий маданияти (бизгача етиб келган осори-атиқаларга кўра) ҳақли равишда башарият тарихида энг қимматли мерослардан бири ҳисобланади. Юнон-Бақтрия маданияти тўғрисида ҳам шуни айтиш мумкин. У Александр Македонский Ўрта Осиёнинг бир қисмини босиб олганидан кейин вужудга келган эди. Кушон салтанати маданияти ҳам шундай – у эрамизнинг дастлабки йилларида мавжуд эди. Аввал эфталитлар, кейин эса турклар томонидан қаттиқ зарбаларга учрагач, бу маданият Турк хоқонлиги чоғида яна гуллаб-яшнади.\nVII–VIII асрларда Ўрта Осиёни араблар босиб олади. Кўплаб маданий қадриятлар талон-тарож этилади, аммо туб аҳоли ўз анъаналари, тили, маънавий меросини сақлаб қолди. IX–X асрларда Мовароуннаҳрда ҳукмронлик қилган Сомонийлар сулоласи араблар таъсирига барҳам бера олди ва маҳаллий-маданий анъаналарни сақлаб қолди. Гарчи араб тили яна анчагача илм-фан тили бўлиб қолган бўлса-да, Абу Абдулло Рўдакий (860–941)дан бошланган мумтоз форс-тожик адабиёти қадимги форс (авесто) ва ўрта форс (паҳлавий) тилларида ўз ёзма анъанасига эга эди. Рўдакий ислом ақидапарастлигини инкор этган, исломгача бўлган маънавий меросдан баҳраманд эди – инсонпарварлик ва ҳаётни бевосита идрок этиш унинг шиорига айланган. Унинг шеърияти тасаввур ва тафаккурга бой, инсон қалбининг бепоёнлиги манаман деб туради, ўша пайтдаги ўзига хос “ҳур фикрлилик” руҳи баланд эди. Рўдакий назокатли ишқий лирикага, табиатни идрок этиш лирикасига, ҳаётни севиш лирикасига, ҳаётнинг фонийлиги ва дунёнинг бир пулга қимматлиги ҳақидаги хаёлотга тўла фалсафий шеърият анъанасига ҳам асос солди.\nСамарқанд, Бухоро, Хоразмдан ташқари ўша вақтда Марв, Балх, Нишопур ва Ҳирот шаҳарлари ҳам хўжалик, маданий ва илмий ҳаёт марказлари бўлган эди. Бу ерда туркийзабон кўчманчилар тобора ўтроқлаша бошлади, умумий ижтимоий манфаатлар замирида меҳнаткашлар қатлами бир-бирига яқинлашаётгани каби турк олий ҳукмдорининг тожик ер эгалари, зодагонлар билан яқинлашув жараёни кучайди.\nX асрдан бошлаб Ўрта Осиёга қарматийлик (бошқача айтганда – исмоилийчилик) ва сўфийларнинг таъсири кучли бўлади. Бу диний-фалсафий таълимотлар, схизмалар (ажралиб чиқишлар) бутун мусулмон оламида кенг қулоч ёйганди. Пантеизмга яқинлиги ва Худони ақл эмас, юрак ила ҳис этишга даъвати билан, айниқса, ўрта асрларда мутаассиб, ақидапараст исломга қарши мухолиф сифатида майдонга чиқди. Етук украин шарқшуноси Агафангел Кримский уни чуқур демократик ҳодиса ва диндан кўра дунёвий роҳиблик деб атаганида жон бор эди. Бунинг оқибатида сўфийлик адабиёти вужудга келди, у кўп асрлар давомида бой самаралар берди.\nГарчи диний-тасаввуфий ва жазава ниқоби остида бўлса-да, у инсонни кўкларга кўтариб мақтади, унинг маънавий қадриятини эътироф этди, унинг ботиний ҳаёт манзарасини ишлаб чиқди ва яхшилади, нафақат диний-тасаввуфий туйғулар, балки умуман руҳий оламнинг мураккаб мажозийлигини ривожлантирди, айниқса, ишқ моҳиятини чуқурроқ сингдирди, гўзал ерга мурожаат – Олий Парвардигорга мурожаат деб баҳоланди. Абдуллоҳ Ансорий, ал-Ғаззолий, Ибн ал-Қуззот Ҳамадон, Ибн ал-Арабийлар XIII асрнинг буюк сўфий мутафаккирлари, Бобо Кўҳий, Абулмажид Саноий, Фаридиддин Аттор, Жалолиддин Румий (маснавий жанрига асос солган), кейинчалик Ҳофиз (XIV аср), Жомий (XV аср) сўфий шоирлар бўлган эди.\nАввалига араблар, кейин эса Чингизхон истилоси вақтларида Ўрта Осиёнинг хўжалик ва маданий ҳаёти жиддий зарар кўрди, бироқ ҳар гал ўзини тиклаб ола билди. Айниқса, Амир Темурнинг невараси, буюк олим, илм-фан, санъат ва шеърият ҳомийси, жаҳолатпарастлик ва риёкорлик душмани Мирзо Улуғбек (1394–1449; 1409 йилдан Мовароуннаҳр ҳукмдори) замонида у, айниқса, равнақ топди. Қадимий маданий марказлар Бухоро ва Самарқанд яна гуллаб-яшнади. Улуғбек қотиллар қўлида ҳалок бўлганидан кейинги сиёсий ва маданий ҳаёт маркази Ҳиротга кўчди, бу ерда XV асрнинг иккинчи ярмида султон Ҳусайн Бойқаро ҳукмронлик қилди. Мана шу паллаларда ўзбек ва тожик халқларининг илм-фани, маданияти, адабиёти ва санъати янада гуллаб-яшнади.\nБу янги кўтарилишнинг янги сиймолари тожик шоири Абдураҳмон Жомий (1414–1492) ҳамда унинг ёш маслакдоши ва дўсти Навоий эди (уларнинг дўстлиги Ойбекнинг “Навоий” романида ифода этилган; тожик шўро адабиётининг асосчиси Садриддин Айний бу дўстликка бағишлаб “Навоий ва Жомий” мақоласини ёзган): Жомий олим, адабиётшунос, файласуф, тилшунос, нотиқ, мантиқшунос, риёзиюн (математик), табиатшунос, фалакиётшунос, мусиқашунос ҳам бўлган; ўша вақтда маълум барча шеърият йўлларини энг юқори даражага олиб чиққан, дарий тилида ижод қилганлардан энг кўп адабий мерос қолдирган эди. Унинг энг йирик асари “Ҳафт авранг” (“Етти тахт”) етти достонни ўз ичига олган ва уларни буюк озарбайжон шоири Низомий Ганжавий “Хамса”сидан илҳомланиб ёзган эди. Саъдийнинг “Гулистон” ва “Бўстон” достонларига татаббу қилиб ёзган “Баҳористон” достони ҳам Жомий қаламига мансуб бўлиб, у XV аср форс-тожик насрининг ажойиб намунаси саналади.\nЖомий ижоди ўрта аср форс-тожик адабиётининг чўққиси ва якуни бўлди. Ундан кейин яна ёрқин сиймолар етишиб чиқди, аммо уларни буюк Рўдакий, Фирдавсий, Хайём, Ҳофиз, Саъдийга тенглаштириб бўлмас эди.\nАйни вақтда шу пайтгача форс-тожик адабиёти соясида қолиб келган ўзбек адабиётида ҳам юксалиш содир бўлди, ҳолбуки, етук шоирлар Юсуф Болосоғуний (XI аср), Лутфий (1367–1465) бу адабиётнинг буюк сиймолари саналса-да, энди Алишер Навоий туфайли у олдинги сафдан ўрин олди.\nАлишер Навоий Ўрта Осиёда шаклланган шундай бир маданий муҳитнинг қонуний меросхўри бўлдики (кенгроқ маънода, Озарбайжон ва Арманистондан то Шимолий Ҳиндистонгача), унда Низомийдан Жомий ва Навоийгача бўлган антик маданият ўз ўрнини топган эди, Қофқозорти ҳамда Ўрта Осиё шоирлари, мутафаккирларига Суқрот, Афлотун, Пифагор, Арасту, Фалес ва бошқа йирик антик файласуфлар “ҳамроҳлик” қилган, фалсафий мубоҳасаларда “иштирок” этганлар. Қофқозорти ҳамда Ўрта Осиё халқлари ва маданиятлари тарихининг етук тадқиқотчилари Н.Я.Марр, И.А.Орбели, Н.И.Конрад шу давр бўйича Европа Ренессансига ҳамоҳанг (Н.И.Конрадда – “Ўрта Шарқ Ренессанси”: бу сарҳадни у Эски дунёнинг “Марказий сарҳад”и деб атаган) “Шарқ Ренессанси” концепциясини асослаб бердилар.\nАлишер Навоий маданий универсализмнинг шу муҳитида шаклланди, унинг ижоди буюк салафлари – Низомийдан Жомийгача эътироф этган қонунларга мос келади. Зеро, мана шу маданиятда анъаналар юзага келган ва ҳар бир шоир олий ижодиёт намуналарини эъзозлаши, уларга мурожаат қилиши керак, уларнинг ижодкори билан суҳбатлашиш ҳуқуқини олишга интилганлар. Назира услуби, аслида эса салафлар билан шеърий мусобақа (мушоира) қилиш ана шу тариқа юзага келган эди. Жомий, Навоий, Фузулий, Амир Хусрав Деҳлавийнинг кўплаб дурдона асарлари шу усулда ёзилган эди…\nБироқ қомусий оламнинг вакили ўлароқ Алишер Навоий ўз заминининг одами, ўз халқининг фарзанди ҳам эди. Ўша замон учун унинг қомусий билимлари нафақат китобий таълимга, балки кўплаб одамлар билан муомала қилишга, кўрганлари ва эшитганлари ҳақидаги мулоҳазаю мушоҳадаларга таянар эди. Унинг диний қарашлари мурувватпешалик ғоялари билан йўғрилганди. Ҳукмдор доираларнинг ғазабига дучор бўлишдан қўрқмай ва дучор бўлган ҳолда давлат хизматида адолатли бўлишга ҳаракат қилди. Таълим, кутубхона ва қўлёзмалар, маданий осори-атиқалар, шоир ва олимларга беқиёс хизмати сингди. Аммо ичи қораларнинг босқинчиликларига қарши ўлароқ, у энг кўп кучини унга чексиз шону шараф келтирган нарса – ўз шеърий ва илмий ижодига бағишлади.\nБу ижоднинг салмоғи жуда катта, унинг қиммати замондошлари учун ҳеч бир эътирозга ўрин қолдирмайди ва айнан Алишер Навоий ўз халқининг тилини унинг адабий тили сифатида узил-кесил белгилаб берди.\nТарихий нуқтаи назардан барча мутараққий миллий адабий тиллар халқ оғзаки ижоди асосида вужудга келган ва, асосан, буюк шоирлар ижоди туфайли қарор топган. Буюк миллий шоир пайдо бўлгунга қадар кўпинча бошқа адабий тил ҳукмронлик ҳолатида она тилини ана шу ҳукмрон тил воситасида ҳимоя қилишга тўғри келган. Шундайин, турк тилшунос олими Маҳмуд Кошғарий араб тилида “Девону луғотит-турк”ни ёзди (1072–1074). Унда сўзлардан ташқари ўзбекча таржималар, халқ қўшиқлари, мақолалар ва ҳоказолардан намуналар берилган, бу – халқ тили асосида адабий тил яратишга ўзига хос илмий тайёргарлик бўлган эди. Кейинчалик бундай ҳол Европада ҳам кузатилди. Илгари назар-писанд қилинмаган итальян тилининг ёзилишида Данте ва Петрарка қандай роль ўйнагани маълум. Шуниси диққатга сазоворки, халқаро лотин тилида эмас, уни итальян тилида ёзиш ҳуқуқини Данте яна ўша лотин тилида ёзилган назарий рисоласида ҳимоя қилиши керак эди! Тахминан ўша тарихий даврда, бошқа, мутлақо олис диёрда, ўшалардай буюк шоир Алишер Навоий ҳам “Муҳокаматул-луғатайн” назарий рисоласини иншо қилади (1499), унда туркий тилни форс тили ҳукмронлигидан халос қилар экан, она тилига бўлган муносабатини баён этади. У она тилини “гуллаган боғ” деб атайди, у ҳамма учун очиқ бўлмоғи керак дейди: “Бу хазина шу вақтгача одамлар нигоҳидан панада қолиб келар эди, ундаги жавоҳиротларга инсон ҳали қўл урмаган”. Шу тариқа Сервантес испан тили, Де Бюлле француз тили (“Француз тилини ҳимоя қилайлик ва кўкларга кўтарайлик”, 1549), кейинроқ эса украин шоирлари ва назариётчилари украин тили қимматини ҳимоя қилишига тўғри келганди…\nАлишер Навоий ўз рисоласида ўзининг воқифлигига ҳам, туркий (эски ўзбек) тилининг ютуқларига ҳам таянган эди; инсоният тиллари тўғрисида (72 рақами тилга олинган) Навоий ҳам олим, ҳам шоир сифатида гапиради. Зеро, тил бу – уммон, унда бешумор дур-гавҳарлар – сўзлар бор, ҳар бир дур, дейди Навоий, тилга ўзининг бетакрор гўзаллиги билан жило беради. Шу боисдан тилларнинг хилма-хиллиги, бу – инсоният хазинаси. Тиллар орасида энг мукаммали араб тили бўлиб, Оллоҳнинг каломлари шу тилда бандаларга етиб келган. Яна кам тарқалган тиллардан учтаси бу – форс, туркий, ҳиндий тиллари. Давлат араб халифалари ва султонлар ҳокимияти остида бўлар экан, араб тилида ёзганлар учун осмон чарақлаб турган, буюк араб шоирлари зумраси пайдо бўлиши сабаби – шунда. Бир қанча мамлакатларда мустақил султонлар – сартлар бўлган вақтда форс тилида ижод қилган шоирларнинг бутун бир зумраси пайдо бўлган, улар орасида – “фанлар муаллими Фирдавсий”, “замоннинг сара шоири Шайх Низомий”, “ҳинд сеҳргари Амир Хусрав”, “башоратчи Шайх Муслиҳиддин Саъдий”лар кўзга яққол ташланиб туради. (Улар ҳақида Навоий кўп марталаб ҳурмат ила муфассал ёзган). Ҳокимият араблар ва сарт султонларидан турк хонларига ўтгач, “туркий тилда ёзадиган шоирлар пайдо бўла бошлади”. Тўғри, деб эътироф этади Навоий, улар орасида фақат Лутфийнигина катта араблар ва форслар билан тенглаштириш мумкин, аммо бу ҳозирча шундай, туркий тилининг келажаги порлоқ. Навоий жуда кўп мисолларда туркий тилининг оҳангдорлиги, туркий сўзларнинг бойлиги, сўз ўзгартириш ва сўз ясаш усулларининг қулайлиги, унинг сарфу наҳви, ифода қудрати ва рамзийлигини кўрсатиб беради; шеърий нафосатидан намуналар келтиради, шу жумладан, мутолаа ва иншода ўз тажрибасига, асарларига таянади…\nАфсуски, Навоийнинг бу рисоласини украин китобхонлари билмайди, – улар бу рисолада кўп тажрибага ва ҳиссиётимизга яқин бўлган тилшунослик билимига эга бўлар эди. Жилла қурмаса икки тиллилик – зуллисонайнликни олайлик. Туркий ва сарт (форс-тожик) тиллари бир-бирини тўлдиради. Бироқ Алишер Навоийни бу зуллисонайнликдаги нотенглик ташвишга солади. “Барча турклар – болалар ва кексалар, бек ва мулозимлар сарт тилини билганлар. Улар шунчалик яхши биладиларки, айримлари қийин ҳолларда бу тилда бемалол гаплашадилар. Ўта нафосатли ва муҳташам ибораларни қўллайдилар. Туркийгўй шоирлар форс тилида чиройли шеърлар ёзадилар ва чиройли гапирадилар. Аммо сарт эли орасида на ўқимишли ва олижаноб кишилар ҳам, на оддий ва саводсиз одамлар ҳам туркий тилни тушунмайдилар ва унда гапира олмайдилар”.\nАлбатта, Алишер Навоийнинг ўзи сарт тилини мукаммал билиб, унда ажойиб асарлар ёзар эди. Умуман, XI асрдан бошлаб асрлар мобайнида бу ерда эл-элатлар, тиллар ва маданиятлар баҳамжиҳат яшади ва аралашиб кетди. (Шимолий Ҳиндистонда Шайх Акбар саройида бадиий адабиёт форс, араб, ҳиндий, санскрит, кейинроқ урду тилларида ривожланган эди). XII–XIII аср мобайнида форсийдан ўзбек тилига ва ўзбекчадан форс тилига таржима қилиш оддий ҳолга айланганди. Гарчи тожиклар ва ўзбеклар икки мутлақо турли этник гуруҳ – эрон ва турк гуруҳига мансуб бўлса-да, уларнинг маданияти барча даражаларда муттасил ўзаро ҳамкорликда бўлиб келган. Масалан, ўзбек оғзаки ижодига тожик баҳодири Рустам ҳақидаги ҳикоялар, тожик оғзаки ижодига ўзбек баҳодири Гўрўғли ҳақидаги ҳикоялар кириб келган. Тожик ва ўзбек адиблари, мисол учун, Махмур, Гулханий ва бошқалар икки тилда ёзганлар (XVIII–XIX асрларда бу оддий ҳол ҳисобланарди), асосий адабий оқимлар – бедилчилик, XIX асрдаги маориф, жадидчилик ҳар иккала адабиётни қамраб олган эди, унинг ижоди ҳар иккала адабиётга кирган. Ўзбек шўро адабиётининг асосчиси Ҳамза асли тожик бўлган (гоҳ-гоҳ у тожик тилида ҳам ёзарди), тожик шўро адабиётининг асосчиси Садриддин Айний ҳам ўзбек, ҳам тожик ёзувчиси эди.\nАлбатта, ҳар доим ҳам ишлар силлиқ кечмаган, номутаносибликлар, баланд-пастликлар ҳам учраб турганки, бу ҳақда Алишер Навоий ҳам вақти-вақти билан эслатиб ўтган.\nОдатда, биз инсон шахсининг ҳар тарафлама ёйилиши санъатда Европа Ренессансида содир бўлган деб ҳисоблаймиз. Аммо бу ёйилишнинг айрим аломатларини ҳам Европа, ҳам Ўрта Осиёнинг илк ўрта аср санъатида кўриш мумкин. Жумладан, бу нарса дунёвий муҳаббатни илоҳийлаштиришда намоён бўлади. Ғарбда трубадурлар ижодида ва жавонмардлик романларида гўзал ер ва илоҳий муҳаббат ҳукм суради, унда қаҳрамон ўз севгилисига вафодорлиги учун қасамёд қилган. Ўрта Осиё халқлари достонларида эса – йигитнинг қизга оташин ишқи муқаддас саналган, бироқ ҳиссий эмас, балки бокира, диний-тасаввуфий тиллар билан бирга келади: гўзалликни тараннум этиш – Парвардигорга муножот қилиш, уни юракка жо этиш шаклини олган.\nУшбу анъананинг бошларида бадавий чўпон Мажнун (Қайс)нинг шу қабила шайхининг қизи Лайлига бўлган телбаларча муҳаббати ҳақидаги араб афсонасини кўриш мумкин.\nЛайлининг ота-онаси бой жойга турмушга бериб, қизларининг бахтига тўғаноқ бўлади, аммо Мажнун фақат ўзининг севгиси билан яшайди, у саҳрога кетиб қолади, одамлардан юз ўгириб, ёввойи оҳулар билан бирга яшайди, улар Мажнунга Лайлини эслатар, жониворларни ҳимоя қилиб, касалларини даволар эди… “Мажнун” сўзи телбани билдиради, бу ерда муҳаббатдан адойи тамом бўлган савдойи одам тасвирланган. “Мажнун” лақаби аслида VII асрдаги араб шоири Қайс ибн ал-Муллавоҳ номига мансуб. Лайли ҳақидаги бошқа шоирларнинг шеърлари ҳам шунга бағишланган дейилади. Мажнуннинг Лайлига бўлган афсуннамо муҳаббати бадавийлар ичида кенг ёйилган ва араб дунёсидан ташқарига чиқиб кетган. (Шунчаки тасодиф эмас – Тристан ва Изольда қисмати асрлар давомида Европа адабиётида кезиб юрганига нима дейсиз!). Бу мавзунинг энг чуқур шеърий ишланмаларидан бири буюк озарбайжон шоири Низомий Ганжавий қаламига мансуб бўлиб, у инсондаги бидъатчилик ва чекловларга қарши ўлароқ муҳаббат туйғусининг гўзаллиги ва қудратини тараннум этди. Қофқозорти ва Ўрта Осиё шоирлари Низомийнинг “Лайли ва Мажнун” достонига 40 назира (ўхшатма) ижод қилганлар. Лайли ва Мажнун образлари асрлар оша яшаб келмоқда, турли халқларнинг етук шоирларида акс садо берди. XVIII асрга келибоқ уларга (Фарҳод ва Ширин севгиси ҳақидаги достонда бўлгани каби) арман, грузин ва озарбайжон тилларида ёзган катта Саят-Нова ҳам мурожаат қилади.\nЎрта асрда Қофқозорти, Яқин ва Марказий Шарқ ишқий лирикаси, жумладан, ашугларда кўп ҳолларда “жонлантирилган” – шу маънодаки, шоир доимий (ҳақиқий ёки рамзий) маъшуқага (Европада трубадурлар, кейинроқ Данте ёки Петрарка) мурожаат қилади, бу мавҳум орзу, илоҳийлик рамзига айланади. Аммо ҳиссиёт кучи унга далда беради. Ёрга вафодорлик ғояси ботиний яккахудолик билан боғлиқ, сўфийлик эса гўзалликни илоҳийлик тажаллийси деб билган. Достонда эса маъшуқа шоирнинг тасаввурида яшайдиган “монологик” лирикадан фарқли ўлароқ маъшуқага муайян йўналган бу мурожаат севишганларнинг воқеабанд кўришувларига айланиб кетади. (Лайли ва Мажнун, Фарҳод ва Ширин, Юсуф ва Зулайхо, Гул ва Наврўз, Наль ва Дамаянти): қиз ва йигит ишқий ҳангомаларда бевосита иштирок этади, уларнинг қиёфаларини бўрттирадилар, воқеага жўшқинлик киритадилар, ҳаётнинг кенгроқ манзараларига ошно қиладилар, янада тарихийроқ ва ижтимоий жиҳатдан аниқроқ тус олади. (Дарвоқе, Низомийдаёқ гўзаллик шеърияти ижтимоий инсонпарварлик билан йўғрилган: у уйланган турк чўриси Офоқ ёки Оппоқни тараннум этади).\nУшбу сюжет Ўрта асрдаги араб, форс, турк шеърий достонларида турлича талқин этилиб, ижтимоий, ахлоқ-одоб, фалсафий ўлчамлар касб этади, вақти-вақти билан эллин адабиёти ёки ҳиндларнинг “Маҳобҳорат”и мавзулари билан чатишиб кетади.\nНизомийга ўхшаб, машҳур форсийзабон ҳинд шоири Амир Хусрав Деҳлавий (1253–1335) ўзининг “Хамса”сини ёзади.\nXVI асрдаги форсийзабон ҳинд шоири (шайх Акбар даврида малик-уш-шуаро бўлган) Абул Файзий Файзийнинг достони ҳам Низомий “Лайли ва Мажнун”ига мослаштириб ёзилган. “Наль ва Дамаянти” достони адабиётлар алоқасининг ёрқин намунаси бўла олади. Мумтоз қоидаларга кўра, Алишер Навоийнинг шу номдаги достони ҳам Низомий ва Деҳлавийга жавобан ёзилган назира эди. Аммо ҳар икки ҳолда ҳам Навоий таниқли воқеаларни ҳиссий ва ашёвий жиҳатдан тўлдирган, қаҳрамонлар тимсолларини ўзича талқин қилган эди. Ҳар иккала достон инсонпарварлик нафаси билан йўғрилган, инсоний муносабатларга путур етказадиган ижтимоий ва таомилдаги шартлиликлар инкор этилган; айниқса, “Фарҳод ва Ширин” достонида шоҳ Хусравни қаттиқ қоралайди ва унинг рақиби, ижодий инсоний негиз тимсоли бўлган Фарҳодни улуғлайди.\nАлишер Навоийнинг таржимони сифатида Николай Бажаннинг илмий тажрибалари ҳақида маълумотлар йўқ. “Фарҳод ва Ширин” достонининг украин нашрига ёзган сўзбошиси (1968) бизга ҳеч нарсани айтмайди: у бутунлай “сиёсий руҳ”да, шўро Ўзбекистонининг гуллаб-яшнаётганини шарафлайди, унинг халқи Навоий замонида мустабидлик зулми остида фарёд чеккан (Навоий шеърлари оҳангларига деярли мос келмайдиган гаплар).\n“Достонга изоҳлар” бўлган катта “Сўзбоши” нега тушириб қолдирилгани аниқ эмас (унда Навоий, Низомий, Хусрав Деҳлавий ва Жомий сабоқларига мурожаат қилинган, шунингдек, анъанадан бироз чекиниш бўлгани эътироф этилган: унинг достонида Ширинга эмас, кўпроқ Фарҳодга эътибор қаратилган).\nБусиз бундай катта ва мураккаб лойиҳаларни амалга ошириб бўлмайдиган таглама таржималар муаллифи ким бўлган эди? Бу тагламаларга мутахассисларча таҳлилни ким бажарган? Нима учун таржимон айнан беш ҳижоли шеърий ўлчамни танлаган? Бу борада бир оғиз ҳам гап айтилмаган. Модомики шундай экан, буни ўзимизча бир мулоҳаза қилиб кўрайлик.\nАфтидан, Николай Бажан Агафанел Кримскийдан бошлаб украин таржимонларининг форсий ва туркийдан таржималари тажрибасидан ва шарқ достонининг россияликлар талқинларидан фойдаланган (“Фарҳод ва Ширин” достонининг биринчи русча таржимаси 1943 йилда пайдо бўлди, унинг муаллифи – таниқли рус таржимони Л.Пеньковский машҳур шарқшунос Е.Е.Бертельс маслаҳатларидан фойдаланган; достон ёзилган ва рус шеър тузилишида бўлмаган казаж вазнини лоақал озгина гавдалантириш учун у беш ҳижоли ямбга мурожаат қилган). Николай Бажан Шарқ шеърияти, жумладан, Шарқ эпик мероси таржимаси соҳасида рус ҳамкасбларининг ютуқлари билан яхши таниш бўлганига шубҳа йўқ. Аммо унинг ўзи машҳур грузин достони “Йўлбарс терисини ёпинган паҳлавон”нинг таржимони бўлиб (1937), мазкур таржима мутахассисларнинг энг юқори баҳосини олган эди. Бу, эҳтимол, жозибадор воқеликни гавдалантиришга ёрдам берган тасвирий услублар ва тил воситаларига ишонч ва далда берган бўлса, ажаб эмас.\nФараз қилиш мумкинки, узун таржима иши учун айнан Алишер Навоийнинг достонини танлар экан, Николай Бажан нафақат ўткинчи мавзулар (йирик кўламли юбилейни нишонлаш) ва ҳаттоки, қардош халқ меросини ўзлаштиришнинг муҳимлигини жиддий тушунишга, балки, эҳтимол, бадиий маҳобатга нисбатан ўз “диди” ва олис давр даҳоси, унинг ички дунёси ва унинг қисматига шахсан қандайдир қондошликни ҳис этишга таяниб иш кўрган.\nЭнди гап бундай: ислом илоҳиётшунослиги доирасидан ташқарига расман чиқмай туриб, Алишер Навоий билимга ва инсон тафаккурига, ўзининг шахсга ҳурмати билан тўла инсонпарварлик дунёқарашини ифода этди. “Марксча-ленинча” мафкура доирасидан чиқмай туриб, ўшандай йўл тутишга ҳаракат қилган Николай Платонович Бажанга бу нарса жуда ҳам “таниш” эмасмиди? Ҳолбуки, биз унисининг ҳам, бунисининг ҳам шубҳа меъёрини тасаввур қилолмаймиз, таққослай ҳам олмаймиз, албатта.\nҲар иккаласини ҳам давлатнинг чин мардлари деб аташдек гуноҳни бўйнимга оламан. Азалий “шоир ва шоҳ” муаммосини улар бир-бирига анча ўхшаш тарзда ҳар ким ўзи учун ҳал қилди: эгалик қилиш хизматини ўз халқига хизмат деб қарар эдилар. Шу боисдан ҳам ўз ҳукмдорларини танимайман деб туриб олдилар. Тўғри, Николай Бажан ошкора зулмга дучор бўлмади, ҳолбуки, Навоийдан фарқли равишда унинг рутбаси ва ваколатлари у қадар баланд бўлмаган эди.\nЭнди мана бу ўхшашликни кўринг, буни, менимча, эътироф этиш осонроқ кўринади. Алишер Навоий таржимаи ҳоли ва асарлари билан танишар экан, Николай Платонович, эҳтимол, унинг “маданийлашган” қиёфасини, маърифий ва бадиий васийлиги миқёсини тадқиқ қилгандир. Бизнинг ўзимиз эса Бажаннинг адабиётимиз ва санъатимиздаги замонавий шахснинг шаклланиши томон йўналтирилган саъй-ҳаракатларини, Украина Совет энциклопедияларининг бош муҳаррири сифатидаги унинг жуда катта меҳнатини эслай оламиз. Унинг нуфузисиз кўп нарсага эришиб бўлмасди.\nНиҳоят, шоир Николай Бажан қалбида тафаккурнинг эпик кўлами ва ифода қуввати, шоир Алишер Навоийнинг ифодалари ҳукмдорлиги, одимларидаги дадиллик, унинг фавқулодда топқирлиги ва ҳусндорлиги ботиндан акс садо бермаганмикан? Пировард-оқибатда – маҳобатга ташналик, тафаккурдаги мунтазамлик ва ҳиссий зўриқиш-чи?\nҚуйидагиларни ҳам тусмол қилса бўлади: украин шоирларини ўзбек шоири ўз жамиятига ва унинг эгаларига атаган ўткир ахлоқий сабоқлар ҳам, ўлим ва ҳаёт, фоний ва боқий, биргаликда адабиётга боришга тўғри келадиган маънавий мерос ҳақидаги доимий мушоҳадалар ҳам – социалистик давр шоирини-да хижолатга солган ҳамма нарса ташвишлантирган эди, аммо булар ҳақида у бор овози билан гапира олмас, замонавийликка боғланиб қолиб, кўпроқ ўтмишдан нолир эди, холос.\nЯна бир гап: Николай Бажаннинг бой таржима меросида грузин ва ўзбек достонларидан таржималарининг ютуқ дейилишига бир шарт бор: шоир украин тилида номаълум экзотик тушунчалар ва сўз шаклларининг ифодалаш усулларини қидирар экан, сўзнинг “кўпинча” мушкулотларини бартараф этгандек бўлади – бу ерда илҳомбахш шеърий матн гўё ўзи чиройли ва ихчам бирикмалар ҳамда янги сўзлар пайдо қилаётгандек.\nДарвоқе, нима бўлганда ҳам жаҳон адабиётининг энг қиммат дурдоналаридан биттаси украин адабиётининг ёмбисига айланган. Украин тилининг тарихий ва жуғрофий жиҳатдан олис, аммо ўзининг адабий умумбашарий қадриятлари билан бизга яқин маданиятларнинг бутун маънавий ўзига хослиги, назокату нафосати, бадиий ва саноий салмоғини қайта гавдалантиришга қодирлиги нечоғли аёнлигига ажойиб исбот мавжуд.\nНиколай Бажаннинг ижодий жасорати ҳақида эслар эканмиз, бу таржимонларимиз ва шарқшуносларимиз ёш авлодини Алишер Навоийнинг улкан мероси устида олиб бораётган ишларини давом эттиришга илҳомлантиражак.\nРус тилидан Амир Файзулла таржимаси\n“Жаҳон адабиёти”, 2015 йил, 8-сон\nРукнларАдабиётТегларАлишер Навоий, Иван Дзюба, Николай Бажан, Таржимон: Амир Файзулла\n← Аввалги Аввалги Отабек Жўрабоев. Тарихда Навоий сиймоси\nКейинги → Кейинги: Зуҳра Мамадалиева. Мунда рамзедур дақиқ…


Хотира машқи |\nЁш ўтиши билан кўпчилик хотираси ёмонлашаётганидан хавотирланади. Бош мия қон томирларида тиқилмалар бўлса ёки организм хилтларга тўлса ҳам хотира пасаяди.\nЁки одам эпилепсия (тутқаноқ) билан оғриса, шунингдек, инсульт, йўл-транспорт ҳодисалари ёки бошқа сабаблар туфайли бошидан зарб еган бўлса мия чайқалиши ва қон томирлар шикастланиши сабаб бемор кўп нарсани эслай олмайди. Шунингдек, стресс (руҳий зўриқиш), депрессия (тушкунлик) ҳам бу хасталикнинг ривожланишига туртки бўлади. Энг аввало, невропатологга мурожаат этиб, унинг тавсиясига кўра тўлиқ муолажа олиш зарур. Шунингдек, ёнғоқ истеъмол қилиш хотирани мустаҳкамлайди. Яна овоз чиқариб шеър ёдлаш ёки уйдан чиқаётганда одам ўзига ўзи “Мен чироқ, газ, дазмолни ўчирдим ва эшикни қулфладим” деб айтиши ҳам фойдали машғулот ҳисобланади. Китоб ўқиш, кроссворд ечиш мия фаолиятига ижобий таъсир этади. Инсон 40-45 ёшга етгач, агар у соғлом турмуш тарзига амал қилмаса аста-секин хотираси пасайиб боради. Айниқса, нотўғри овқатланиш (кўпроқ гўштли ва ёғли таомлар истеъмол қилиш қонни қуюлтириб, ёмон холестерин сабабли қон томирларда тиқилма ҳосил бўлади), кам ҳаракат қилиш, зарарли одатлар (ичиш, чекиш, гиёҳванд моддаларни истеъмол қилиш, токсикомания) туфайли одам тез қарийди. Бу эса унинг бош миясидаги қон томирларга ҳам салбий таъсир этади. Натижада инсоннинг хотираси пасаяди. Эслаб қолиш қулай бўлиши учун қуйидаги хотира машқларини бажаринг:\nТескари тартибда юздан биргача бўлган сонларни санаб чиқинг, алифбони такрорланг. Ундаги ҳар бир ҳарф учун бирорта сўз топинг. Мабодо, бирорта ҳарф ёдингиздан чиққан бўлса тўхтамасдан кейингисидан давом этиб кетинг. Тезгина йигирмата эркак исмини айтинг ва яна шунча миқдордаги хотин-қизлар исмини овоз чиқариб такрорланг. Алфавитдан ўзингизга ёққан бирорта ҳарфни танланг. Унга мос йигирмата сўз айтинг. Шунингдек, шахмат-шашка ўйнаш ҳамда баҳри байт айтишувлари ҳам хотирани мустаҳкамлайди. Чунки баҳри байтда шеър ёки ғазалнинг охирги тугаган ҳарфига мослаб рақиб томон айтишувни давом эттириши керак. Агар акси бўлса, рақиб енгилган ҳисобланади.\nЯна ўқинг: ЎЙИНЧОҚЛАР кўпайиб қолса...


ЎзА - Термиздаги учта олий таълим муассасасида абитуриентлар тест синовларини топширди\n01.08.2017 15:04 Чоп этиш версияси\nПрезидентимиз Шавкат Мирзиёевнинг 2017 йил 5 майдаги "2017/2018 ўқув йилида Ўзбекистон Республикасининг олий таълим муассасаларига ўқишга қабул қилиш тўғрисида"ги қарорига мувофиқ абитуриентлар ва ота-оналар учун барча қулайликлар яратилди.\nСурхондарё вилоятида жорий йилгача битта олий таълим муассасаси – Термиз давлат университети фаолият юритар эди. Давлатимиз раҳбарининг 2017 йил 20 апрелдаги "Олий таълим тизимини янада ривожлантириш чора-тадбирлари тўғрисида"ги қарорига кўра вилоятда Ислом Каримов номидаги Тошкент давлат техника университети ҳамда Тошкент давлат аграр университетининг Термиз филиаллари ташкил этилди ва илк бор абитуриентлардан ҳужжатлар қабул қилинди.\nОчиқлик ва адолат тамойиллари асосида ўтказилган тест синовларида Термиз давлат университетига 1 минг 800, Ислом Каримов номидаги Тошкент давлат техника университетининг Термиз филиалига 350 ва Тошкент давлат аграр университети Термиз филиалига 300 йигит-қиз ўқишга қабул қилинади.\nТермиз шаҳрида мамлакатимизнинг нуфузли олий таълим муассасалари филиаллари ташкил этилгани воҳанинг малакали кадрларга бўлган эҳтиёжи билан бевосита боғлиқ. Ислом Каримов номидаги Тошкент давлат техника университети Термиз филиалига 350 ўрин учун 6 минг 560, Тошкент давлат аграр университети Термиз филиалига 300 ўрин учун 5 минг 670 абитуриент ҳужжат топширгани бунинг ёрқин тасдиғидир.\nТермиз шаҳридаги олий таълим муассасаларида ҳам тест синовларини юқори савияда ўтказиш учун алоҳида ҳозирлик кўрилди. Аудитория раҳбари, вакил ва кузатувчилар учун махсус ўқув-семинарлари ташкил этилди.\n– Бу йил абитуриентлардан ҳужжат қабул қилишда таълим муассасамиз мамлакатимизда пешқадам бўлди, – дейди Термиз давлат университети ректори, сенатор Мамат Ҳайдаров. – 36 бакалавр таълим йўналиши бўйича 36 минг 546 ўғил-қиз ҳужжат топширди. Тест синовларини юқори даражада ўтказиш учун 50 замонавий бинода 1 минг 80 аудитория тайёрланиб, талаб даражасида жиҳозланди, ота-оналар учун зарур шароит яратилди.\nҲудудда малакали кадрларга талаб ўрганилганда саноат тармоқлари, техника ва технологиялар, аграр, хизмат кўрсатиш ва таълим соҳалари учун мутахассисларга катта эҳтиёж борлиги маълум бўлди. Шунга мувофиқ, Термиз давлат университетида меҳнат таълими, ислом тарихи ва манбашунослик, архитектура, бино ва иншоотлар қурилиши, меҳмонхона хўжалигини ташкил этиш ва бошқариш, туризм каби янги йўналишлар бўйича мутахассислар тайёрлаш йўлга қўйилди.\n– Ислом тарихини ўрганишга қизиқаман, – дейди Денов туманидан келган абитуриент Нуриддин Маннонов. – Термиз давлат университетида шу соҳа бўйича мутахассислар тайёрлаш йўлга қўйилганидан хурсандман. Ислом тарихи ва манбашунослик йўналишига ҳужжат топширдим. Бугунги синов очиқ ва адолатли ўтди. Ҳеч ким шпаргалка ёки бошқа воситалардан фойдалангани йўқ. Аудиторияда биз учун барча шароит яратилган. Ичимлик суви, ручка ва ёзув қоғози билан ҳам таъминлашди. Тест саволларини муваффақиятли ечдим, деб ўйлайман.\nВилоятда абитуриентлардан танлаган таълим йўналиши бўйича ҳужжатлар қабул қилиш жараёнининг сифатли ташкил этилгани илмга чанқоқ ёшлар ўртасида адолатли рақобатни шакллантириш, зукко, чуқур билимли йигит-қизларни саралаб олишга кенг имконият яратаётир.\nИслом Каримов номидаги Тошкент давлат техника университетининг Термиз филиалига транспорт тизимлари ва йўллари ҳамда уларнинг эксплуатацияси, кимёвий технология, бино ва иншоотлар қурилиши ва материаллари, озиқ-овқат технологияси, технологик машина ва жиҳозлар, енгил саноат технологияси, экология ва саноат хавфсизлиги соҳаларида юқори малакали мутахассисларни халқаро стандартлар даражасида сифатли тайёрлашдек муҳим вазифа юкланган. Тест синовлари тўққизта замонавий таълим муассасаси биносида жойлашган 194 аудиторияда ўтказилди. Тест синовлари очиқ ва адолатли ўтганини нафақат ёшлар, балки ота-оналар ҳам тасдиқлашди.\n– Эрта тонгдан таълим даргоҳлари томон шошаётган ёшларни кузатиб, ҳавасим келди, – дейди Термиз шаҳридан Равшан Омонқулов. – Ўғлим Шерзод йўл-транспорт соҳаси бўйича мутахассис бўлишни орзу қилади. Унинг бу соҳа бўйича Тошкентга бориб ўқиши бизни ўйлантириб турган эди. Қаранг, бахтимизга Ислом Каримов номидаги Тошкент давлат техника университетининг Термиз филиали очилди. Бундан қувонган фарзандимиз биринчилардан бўлиб ҳужжат топширди. Бугун тест синовларини тўғри ечди, деган умиддаман. Ахир, ота-она учун фарзандининг ёнида бўлиши муҳим-да! Буларнинг барчаси истиқлол шарофати, Президентимиз Шавкат Мирзиёевнинг ёшлар бахту-саодати ва таълим тизимига қаратаётган юксак эътибори самарасидир.\nТошкент давлат аграр университетининг Термиз филиали янги ўқув йилидан мевачилик, сабзавотчилик, узумчилик, қишлоқ хўжалиги маҳсулотларини сақлаш ва қайта ишлаш, доривор ўсимликларни етиштириш ва қайта ишлаш технологияси, қишлоқ хўжалигини механизациялаштириш, қишлоқ хўжалиги менежменти каби 9 йўналиш бўйича мутахассислар тайёрлашни йўлга қўяди. Бугун тўққизта бинода жойлашган 163 аудиторияда аграр тармоқлар учун етук мутахассис бўлиш мақсадида ҳужжат топширган ёшлар тест синовларини топширди.\n– Шу йил коллежни тамомладим, – дейди абитуриент Исомиддин Исмоилов. – Вилоятимизда аграр тармоқ яхши ривожланмоқда. Мен ҳам шу соҳа бўйича мутахассис бўлишни орзу қиламан. Вилоятимизда қишлоқ хўжалигини механизациялаштириш соҳаси бўйича кадрлар тайёрлайдиган олий таълим муассасаси бўлмагани боис бу фикримни ота-онамга айтишга истиҳола қилиб юрган эдим. Мана, Тошкент давлат аграр университетининг Термиз филиали очилди. Яхши ниятлар билан ҳужжат топшириб, тест синовларини тўғри ечишга ҳаракат қилдим.\nЭл-юрт равнақи ва фаровонлигига дахлдорлик туйғуси билан камол топаётган ёшлар орзиқиб кутган ҳаяжонли дамлар ҳалол рақобат асосидаги билимлар беллашуви ортда қолди. Ана шу синовлардан муваффақиятли ўтган билимли, зукко ва изланувчан ёшлар замонавий аудиторияларда таълим-тарбия олиб, танлаган мутахассислиги сир-асрорларини пухта эгаллашга муяссар бўлади.


Илм | ukkosha.shosh.uz - Part 4\nБош саҳифа » Илм (саҳифа 4)\nҚадар Аллоҳнинг сирридир\nШундай ишлар борки, улар қудрати Олия билангина, амалга ошади, Одамлар хоҳ сезсинлар, хоҳ сезмасинлар, ихтиёрий ёки мажбурий равишда улар ижро этилади. Масалан, ақлдаги зако ёки ғабо миқдори, мизождаги сокинлик ёки тажовузкорлик, жуссанинг баландлиги ёки паканалиги, жамол ёхуд қабоҳат, ҳаёт ва ўлим, соғлик ва хасталик, бойлик ва фақирлик, хуллас, шуларга ўхшаш барча нарсаларда инсоннинг қўли йўқ. Яъни, бу ишларга аралашишга унинг ...\tБатафсил »\nМаълумки дуо инсон эҳтиёжидан келиб чиққан тилак ифодаси бўлиб, у Холиқ билан банда ўртасидаги кўприк вазифасини ўтайди. Инсон одатда ўзининг эҳтиёжларини сўраб Аллоҳга дуо қилади. Масалан; ота онанинг фарзанди ҳақида қилган дуоси, мазлумнинг зулм кўрган вақтида қилган дуоси ҳамда мусофирнинг дуоси билан Аллоҳ ўртасида тўсиқ йўқдир. Фарзанд келажакда камол топиш йўлида ота онанинг дуоси муҳим рўл ўйнайди. Лекин у дуо ...\tБатафсил »\nАллоҳ таоло инсоннинг ички дунёсини ҳам худди жасадини, танасини ризқлантирганидек ризқлантиради. Аллоҳ таоло бир инсонни намозни тўкис адо қиладиган қилди, ёки ҳаж ибодати билан икром қилса билсинки Аллоҳ таоло томонидан улкан ризқ билан ризқланибди. Банда учун Аллоҳ таолонинг улкан ризқи, билсинки, унинг пешонасини саждага қўйдириб қўйишлигидир. Инсон баъзида арзимас дунё келиб қолса хурсанд бўлади, лекин қимматбаҳоси бу эмас. Инсон Қуръон ...\tБатафсил »\n“Эй Аллоҳ, сендан фақат розилигингни сўрайман, бошқа нарсани сўрамайман”\nИнсон ўзининг жаҳлини, аччиғини ичига ютиб сабрли бўлишлиги учун аввало унда аччиғини чиқарадиган бирор ҳолат юз бериш керак бўлганидек, Аллоҳ ҳам бандасига ризқ беришни ирода қилганида, бандани ҳам шу берадиган ризқига муҳтож ҳолатга келтириб қўяди. Агар шундай ҳолатга тушмаса муҳтожлигини ҳис қилмас эди. Шунда банда уни ёки одамлардан сўрайди, ёки Аллоҳдан сўрайди. Аллоҳ уни имтиҳон қилиб синар экан, “Қани бандам ...\tБатафсил »\n“Эй Роббим, мен муҳтожман, фақирман, сен ўзинг бергин”\nИнсон ўзининг жаҳлини, аччиғини ичига ютиб сабрли бўлишлиги учун аввало унинг бошига аччиғини чиқарадиган бирор ҳолат юз бериш керак бўлганидек, Аллоҳ ҳам бандасига ризқ беришни ирода қилганида, бандани ҳам шу берадиган ризқига муҳтож ҳолатга келтириб қўяди. Агар шундай холатга тушмаса мухтожлигини ҳис қилмас эди. Шунда банда уни ёки одамлардан сўрайди, ёки Аллоҳдан сўрайди, уни имтихон қилиб синар экан, “Қани бандам ...\tБатафсил »\nАҳли камолни танишнинг ҳакимона меъёри\nҲакимул умма Ашраф Али Таҳонавий раҳимаҳуллоҳ шундай дедилар: “Бирор олимнинг илмдаги мақом ва даражасини билиш керак бўлса, буни талабалардан сўралади. Сўфий ва пирнинг даражасини билиш учун эса ўз замонасида тариқат аҳли бўлган машойихларнинг у билан қиладиган муомалаларига қараш керак. Улар уни ҳоли содиқ (рост) пир деб биладиларми ёки ундай эмасми? Шў ўринда бир шоҳий сартарошнинг қиссаси ёдимга келди. Бир маротаба ...\tБатафсил »\nРамазондаги тўрт иш\nРосулуллоҳ соллаллоҳу алайҳи васаллам муборак Рамазон ойида амал қилишлари учун умматларига тўрт ишни буюрганлар: 1. Биринчиси, жуда кўп “Ла илааҳа иллаллоҳ”ни ўқишлик. Яъни, юриб кетаётиб ҳам, ўтириб туриб ҳам, ҳар дамда “Ла илаҳа иллаллоҳ”, “Ла илаҳа иллаллоҳ”, “Ла илаҳа иллаллоҳ” деб тилда зикр қилишлик. 2. Иккинчиси, Аллоҳ таъолога чин қалбдан тавба ва истиғфор қилаверишлик. 3. Учинчиси, Аллоҳ таъолодан чин қалбдан ...\tБатафсил »\nШомдан олдин ижобат бўладиган фурсатда дуони тарк қилиш. Шом азонини эшитганда қайтармай туриш. Токи азон тугагунича оғизни очмай туриш. Шом намозидан кейинги равотиб суннатни тарк қилиш. Таровеҳ намозини имом билан бирга охиригача ўқимаслик. Таровеҳни биринчи кечасида ўқимасдан бошқа ишга машғул бўлиш. Фақат Рамазонда намоз ўқиш. Овқат ва ичимликда исрофга йўл қўйиш. Хатми қуръонни тафаккур билан эшитишдан ғафлатда қолиш. Ифторга машғул ...\tБатафсил »\nСаҳифа 4 of 6« Биринчи...«23456\t»


Россиялик овчига «Қизил китоб»даги иккинчи айиқни отишга рухсат берилмайдиган бўлди\n19:24 / 16.05.2021\nИккита қўнғир айиқни отишга рухсат берган Экология қўмитаси биринчи айиқ ўлдирилгач, иккинчиси учун рухсатини қайтариб олди.\nЎзбекистонда «Қизил китоб»га киритилган қўнғир айиқ россиялик овчи томонидан ўлдирилган эди. Унга Экология қўмитаси раиси рухсатнома бергани жамоатчилик эътирозига сабаб бўлмоқда.\nРухсатнома 2 та айиқни отиш учун берилган бўлиб, овчида яна бир айиқни отиш ҳуқуқи сақланиб қолаётганди.\nНорозиликлардан сўнг, Экология қўмитаси бу рухсат бекор қилинишини билдирди.\n«Россиялик овчи Е.П Широковга қўмита томонидан ов қилиш учун рухсатнома жорий йилнинг 3 мартдан 31 декабрь кунигача берилган. 2021 йил «Қизил китоб»га киритилган қўнғир айиқни овлаш учун ажратилган квотадаги 2 та айиққа ариза Россия фуқароси Е.П.Широковдан келиб тушганлиги учун ҳам рухсатнома унга берилган эди.\nКвотадаги иккинчи айиқ ўрнатилган тартибда, яъни қонун устуворлигидан келиб чиққан ҳолда кўрилиб, бўлиб ўтган жамоатчилик эътирозини инобатга олиб, иккинчи айиқни отишга рухсат берилмайди», – дея қўмитанинг Биохилмахиллик ва муҳофаза қилинадиган табиий ҳудудлар бош бошқармаси бошлиғи Абдурашид Содиқовдан иқтибос келтирмоқда Ekologuz Telegram-канали.\nСодиқов рухсат бекор қилинишига ҳуқуқий асослар бор-йўқлиги масаласига аниқлик киритмаган. Овчи иккита айиқни ов қилишга рухсатнома учун пул тўлаган, унинг компенсацияси қай тартибда ҳал этилиши номаълум.\nЭкоқўм бошқарма бошлиғи, айни ҳолат бўйича қўмита матбуот хизмати эълон қилган дастлабки баёнотдаги сингари, айиқни овлашга рухсат берилган ҳолатда барчаси қонуний бўлганига урғу берган.\nУнинг тушунтиришича, «Ов қилиш ва овчилик хўжалиги тўғрисида»ги қонунга асосан, «Қизил китоб»га киритилган ҳайвонларни чекланган миқдорда овлаш мумкин. Бунинг учун ҳар йили квота ажратилади. Нечта квота ажратишни Экология қўмитаси ҳал қилади; бунда ов қилишга келиб тушган аризалар сонига қаралади, Фанлар академиясидан хулоса олинади.\nБироқ жамоатчиликнинг бир қатор саволлари очиқ қолмоқда:\n«Қизил китоб»га киритилган ҳайвонларни отишга рухсат беришдан мақсад нима?\nҚоплон, сиртлон, силовсин, бурама шохли така, сайғоқ, хонгул, қўнғир айиқ каби «Қизил китоб»га киритилган жониворларнинг бир йилда нечтасини отиш мумкинлигини қўмита қандай қилиб аниқлайди?\nКелиб тушган аризалар сонига қаралиши нимани англатади? Қанча кўп ариза келиб тушса, шунча кўп ноёб ҳайвонни отишга рухсат бериладими?\nНоёб ҳайвонларни умуман овламаса нима бўлади?\nРухсатнома учун талабгор овчилар бир нечта бўлганда, улар қандай танланади? Бу жараён коррупциядан холими?\nОвчи «Қизил китоб»даги ҳайвонни ўлдириб, уни шу ҳолида суратга олиб тарқатиши қанчалик мақсадга мувофиқ? Қўмита бунинг айниқса ёшлар дунёқарашига таъсири ҳақида ўйлаши керак эмасми?\nUPD. Экология қўмитаси 17 май, душанба куни айни мавзу юзасидан матбуот анжумани ўтказишини маълум қилган.\n15:52 / 05.06.2021\n«Сараланг ва ўрганинг» - Тошкентда пластик ва қоғоз эвазига билим берадиган лойиҳа бошланди\n4 ойда дарахтларнинг ноқонуний кесилиши билан боғлиқ 2000дан ортиқ ҳолат аниқланди


Ш. Мирзиёевга келаётган мурожаатлар ҳокимларнинг камчилигини кўрсатяпти » Ўзбекистон янгиликлари – Zamin.uz\nШ. Мирзиёевга келаётган мурожаатлар ҳокимларнинг камчилигини кўрсатяпти\n17 октябрь 2016, 13:11\nМаҳаллий давлат ҳокимияти органлари раҳбарлари Бош вазир Шавкат Мирзиёевдан ибрат олиб, фуқароларнинг мурожаатларини шахсан назоратга олиб, уларни ҳал этишда самарали тизимни йўлга қўйиш вақти аллақачон келди, деб ёзмоқда “Diydoraziz” нашри.\n“Ахир кимдир умид билан ҳокимият эшигида сарғайса, шундан сўнг қўли бирор ишга борадими? Шундай вазиятдан кейин унинг қалбида табиий ниш ура бошлаган жамиятдан норозилик эртага газак отиб кетмаслигига ким кафолат беради?!” дейилади Ўзбекистон Миллий ахборот агентлиги имзоси билан тарқатилган мақолада.\nМасалан, Сирдарё туманида яшовчи Мирсаид Низомов Ўзбекистон Бош вазирининг виртуал қабулхонасига ўзи яшаётган ҳудудда 5-6 йилдан буён табиий газда мунтазам узилишлари бўлаётганини айтиб ёрдам сўраб мурожаат қилган. Мурожаатдан кейин табиий газ таъминоти тез муддатда йўлга қўйилган. “Савол туғилади: ушбу туман мутасаддилари нега мазкур масалани ўз вақтида ўрганиб, тезда чора кўрмади? Ёки улар Бош вазирга мурожаатдан сўнггина бу ерда газ қувурлари чиндан таъмирталаб эканини билиб қолишдими?..” дея саволга тутилади масъуллар.\nТеглар: бирор тарқатилган қўйиш буён фуқароларнинг келаётган\nЯнгиликлар » Ўзбекистон » Ш. Мирзиёевга келаётган мурожаатлар ҳокимларнинг камчилигини кўрсатяпти\n13:48 Ўзбекистон Бош вазирининг виртуал қабулхонаси очилди


ЯНГИ ДУНЁ » Blog Archive » Мен унинг инсонлигини қадрлайман\nДекабрь. 2009 йил\nЎзбек мухолифати асосчиларидан бири, таниқли шоир Муҳаммад Солиҳнинг 60 ёшга тўлиши муносабати билан “Янги Дунё” кўплаб ижодкорлар ва сиёсатчиларга тўрт савол билан мурожаат қилди. Бизнинг суҳбатдошимиз айни пайтда Австрияда яшаётган мухолифат фаоли, шоир Ёдгор Обид.\n-Муҳаммад Солиҳ- Ўзбек замонавий адабиётининг забардаст вакили, Ўзбек шеъриятига янгича руҳ, янги оҳанг олиб келган шоир. Муҳаммад Солиҳ- 90- йилларда пайдо бўлган ўзбек муҳолифоти йўлбошчиси, ҳукуматга ҳақиқий мухолифотда бўлган „ эрк“ партияси асосчиси ва раҳбари. Муҳаммад Солиҳ- художўй, диндор инсон…\nШоир, сиёсатчи ва художўй Муҳаммад Солиҳнинг қайси жиҳатлари сиз учун қадрли ва муҳим?\nЁдгор Обид:-Савол замиридан жавобларнинг асоси ҳам ҳам жой олибди.\nЧиндан ҳам у ўзбек адабиётининг забардаст вакили, ўзбек шеъриятига янгича руҳ, янгича оҳанг олиб келган шоир сифатида ўзбек адабиёти тарихидан аллақачон ўзининг мустаҳкам ўрнини эгаллаган.Мен бу гапларни такрорлаб айтаётганимнинг сабаби шуки, мазкур ҳақиқатни у билан беҳуда обрў талашаётганлар, пастга уриш учун уриниб, иғволар уруғини сочаётганлар билиб қўйишлари керак. Ҳар ҳолда, ҳар ҳил инсонларнинг, ҳатто ҳар турли жониворларнинг тарихда қолганларини биламан, лекин биронта иғвогарнинг ўз иғволари билан тарихдан жой олганини билмайман.\nМуҳаммад Солиҳ сиёсатга шоирона руҳ ва шоирона қалб билан кириб келди. Маълумки, ҳақиқий шоирнинг қалбидаги дард – ҳалқ дарди билан уйқаш, Ўз битикларида ҳудди шу дардни ифодалайди. Демак, ҳалқ дардини биладигина эмас, чуқур ҳис қилади ҳам. Муҳаммад Солиҳни айнан ана шундай, ҳалқ дардини- ўз дарди деб биладиган, чуқур ҳис қилаоладиган шоир сифатида биламан ва қадрлайман.\nШеъриятда „бадиий ҳақиқат“ атамаси бор. Бу бадиий ҳақиқатни сўзлар воситасида ифодасини топиш, юраклардан жой олишига муносиб тасвирини берабилиш ҳаммага ҳам насиб қилавермайди. Муҳаммад Солиҳ шеърларида айнан ана шу бадиий ҳақиқат мавжуд. Шуниси билан қадрли.\nМуҳаммад Солиҳ билан танишганимизда ҳали анчагина ёш эдик. Москва адабиёт институтида ҳам таҳсил даврида бирмунча вақт бирга бўлдик. Изланишлар даври эди. Бу изланишлар пешонамизга битилган экан. Ҳамон давом этиб келаябди. Шеъриятдаги изланишларга аста- секин сиёсий изланишлар ҳам қўшилди, Муҳаммад Солиҳда эса бу изланишлар деярли бирикиб кетди. Сиёсий арбоб сифатида ҳам эл- юрт назарига тушди. Ҳалқ дардини -Ўз дарди деб биладиган сиёсий арбоб тарихда кам учрайди.\nКўпинча келиб чиқиши тарихидан бехабарлар, жанг майдонларидаги ютуқлари сабабли саройга, сиёсий ишлар билан шуғулланишга таклиф қилинган, кейинроқ саройдаги иғвогарликлар ва фитналарга кўникаолмаган бир француз генералининг „ сиёсат- ифлос нарса экан“ деган гапини ҳамон кўтариб юришади. Лекин сиёсат ниҳоятда серқирра нарса экани ҳақида ўйлаб ўтирмайдилар. Ким қандай сиёсат йўлини танлайди, кимнинг сиёсати қандай? Биз аввалдан ҳалқимизнинг эркин – эмин яшаши, фикрлаш ва фикр билдириш, ёзиш, илм олиш, мамлакат фаровонлиги эркинликлари каби мақсадларни асосий сиёсий йўлимиз сифатида танлагандик. Турли йўллар билан бўлса ҳам асосан шу мақсадлар сари интилдик, Ҳар ким қўлидан келганча курашди. Йўл бошидаёқ кўп қурбонлар берилди. Шовруқ Рўзимуродни тергов пайтида азоблаб ўлдиришди. Менинг синфдош дўстим, таниқли шоир ва бир неча романлар муаллифи, ёзувчи Эмин Усмоннинг жонсиз жасадини қамоқхонадан олиб келишди. Мамадали Маҳмуд, Юсуф Жума, Мурод Жўра каби дўстларимиз, Муҳаммад Солиҳнинг укалари Муҳаммад Бекжон, Рашид Бекжонлар ҳамон Ўзбекистон қамоқхоналарида азоб чекиб ётишибди. Бундайларнинг бугунги, „бошизм“ диктатураси ҳаддидан ошган пайтларда сон- саноғи йўқ. Уларнинг тақдирини ўйлаш, ҳар дақиқа эслаш ўзи оғир. Муҳаммад Солиҳга осонми? У бу оғир юкни ҳам юрагининг тўрида мардона кўтариб юрибди…\nМен Муҳаммад Солиҳни мард ва эътиқодида маҳкам сиёсатчи сифатида қадрлайман.\nШоир ва сиёсий арбоб Муҳаммад Солиҳ пайғамбар ёшига етиб қолибди. Унинг художўйлиги, диндорлиги масалаларига кўп урғу беришади. Бу яхшими – ёмонми, билмайман. Ўзимдан қиёс қиладиган бўлсам, ҳалқим қайси динда бўлса, мен ҳам ўша диндаман ва бошқа йўл йўқ. Ўйлайманки, Муҳаммад Солиҳ ҳам шундай йўлда. У ислом дини асосларини яҳши ўрганди. Бошқа баъзиларга ўхшаб кўр- кўрона эътиқод қилувчилардан эмас. Қурьони каримни, ҳалқимиз эътиқодини тафтиш қилувчилардан ҳам эмас. Ундай „ тафтишчилар“, „ Башоратчи“лар нақадар пасткашликка юз тутганларини, ҳалқдан айрилиб, узоқлашиб бўлганларини яхши билади ва ундайлардан юқори тураолади. Мен ундаги ана шу ҳислатни қадрлайман.\nМен Муҳаммад Солиҳни инсон сифатида биламан ва ҳурмат қиламан. Шу йил бошида оғир ҳасталандим. Оёқ- қўлларим ва кўкрагимнинг ярми ишдан тўхтаганди. Юқорида сифатлари айтилганлар менинг шу ҳолимдан ҳам фойдаланишга, „менинг қарғишимга қолди“ дейишга улгурдилар. Шунда Муҳаммад Солиҳ телефон қилиб қолди. Овози бироз қалтироқ. Қаттиқ ташвишда эканлиги сезилиб турарди. Нима билан ёрдам бераолиши мумкинлигини сўради. Кейин телефон қулоғини келин Ойдин хонимга берди. Табобатдан хабари бор. Ёрдамга доим ҳозир эканлигини билдирди. Баъзан бир оғиз яҳши сўз ҳам мадад. Ёрдамга ҳожат йўқлигини, анча ўзимга келиб қолганимни айтдим. Миннатдорчилик туйғуси қолди. Австрия медиклари имкони борича қўлларидан келган чораларни кўраётган эдилар. Аввало яратган Эгамиз, кейин шулар қўли билан даъво топдим. Бу – Муҳаммад Солиҳ ва оиласининг инсоний сифатларини кўрсатувчи бир кичкина мисол эди. Мен унинг инсонлигини қадрлайман.\nМен таваллуд куни биттагина тилагимни билдиргим бор:\n– Оллоҳ Умр берибди, яшашда давом этамиз, дўстим!\nPublished on november 21, 2016 · Filed under: Ўзбек мухолифати;\nKommentarer inaktiverade för Мен унинг инсонлигини қадрлайман


Қирғизистонда ҳукмрон коалиция бир кун умр кўрди\n20 октябр 2021, Тошкент вақти: 12:10\nПарламент республикаси ғоясини 20 йилдан бери тарғиб қилиб келаётган сиёсатчи Ўмурбек Текебаев парламент раислигига сайланмай қолди.\nҚирғизистон парламентида 2 декабр куни ташкил этилгани эълон қилинган ҳукмрон коалиция 3 декбар куни ўз фаолиятини тўхтатди. Коалиция қулаши билан Қирғизистонда қонуний ҳукуматни шакллантириш жараёни яна номаълум муддатга қолдирилди.\nҚирғизистон парламентидаги социал-демократлар фракцияси раҳбари Алмаз Атамбаев 3 декбар кунги парламент йиғилишида ҳукмрон коалиция тарқатилганини эълон қилар экан, бунга коалиция томонидан спикерлик лавозимига номзод сифатида кўрсатилган Aта мекен партияси раиси Ўмурбек Текебаевнинг мазкур лавозимга сайланмай қолгани сабаб бўлганини айтди:\n- Бугун ҳам 67 депутатдан иборат коалициямиз, парламентда кўпчиликни ташкил этамиз, деб ўзимизни ўзимиз алдашимизнинг ҳожати йўқ. Аччиқ ҳақиқатни айтишимиз керак: бизнинг коалицияга бирлашган уч фракция фақат 58 овозга эга, деди Алмаз Атамбаев.\n2 декабр куни кечга яқин қирғиз парламентида спикерни сайлаш жараёни бошланди. Бу лавозимга ҳукмрон коалицияга кирган Ата мекен партияси раҳбари Ўмурбек Текебаев номзоди кўрсатилган эди. 120 ўринли парламентда 67 ўринга эга бўлган коалиция қўллови билан Текебаевнинг спикерликка сайланиши кутилган эди. Бироқ овоз бериш жараёнида бу номзод учун фақат 58 депутат овоз берган. 59 депутат эса Текебаев номзодини қўлламаган.\nАйрим таҳлилчиларга кўра, мухолиф фракцияларнинг Ўмурбек Текебаев номзодига қарши кескин чиқиши ҳукмрон коалициядаги депутатларнинг айримларига таъсир кўрсатган бўллиши мумкин. Чунки мухолиф фракциялар Ўмурбек Текебаевни Ўш воқеалари айбдорларидан бири сифатида талқин қилган эдилар.\n- Ўшда сизнинг номингиз Ўш воқеаси буюртмачиларидан бири сифатида тилга олинади. Буни сайлов натижаларидан ҳам билсангиз бўлади. Ўшда сизга ўзбек ҳам, қирғиз ҳам овоз бермаган, деди Текебаевга қарши сўзлаган депутат, Ар намус фракцияси аъзоси Анвар Ортиқов.\nМухолифатдаги Ата журт”фракцияси номидан сўзлаган депутатлар ҳам бу нутқни қўлладилар.\nҚирғизистон парламентининг собиқ депутати Қазат Акматовга кўра, ҳукумрон коалициянинг спикерликка кўрсатилган номзод учун якдиллик билан овоз бера олмагани ва коалициянинг бир кунда тарқаб кетиши парламент кризисининг бошланишидир.\n- Бу воқеа умуман олганда депутатларнинг сиёсий этика даражаси паст эканлигини кўрсатиб қўйди. Иккинчидан, Ўмурбек Текебаев спикерликка сайланмаганидан хулоса қилиб айтишим мумкинки, Ўмурбек Текебаев сайланмадими, демак бошқа номзодлар ҳам бу лавозимга сайлана олмайди. Чунки парламентда спикерликка бундан бошқа номзоднинг ўзи йўқ. Бундай номзод топилган тақдирда ҳам, мухолифат жуда қаттиқ қаршилик кўрсатади, дейди Қазат Ақматов.\nУнинг айтишича, парламент кризиси мамлакатда яна янги ғалаёнларнинг келиб чиқишига сабаб бўлиши мумкин.\nБундай фикрни ҳукмрон коалиция фаолиятни тўхтатгани ҳақида баёнот берган Социал-демократлар партияси раҳбари Алмазбек Атамбаев ҳам билдирди:\n- 35 миллион уйғурнинг ўз давлати йўқ, 40 миллион курднинг ўз давлати йўқ. 3,5 миллион қирғизга Худо қўллаб, Қирғизистонни берди. Бир-биримизни душман сезиб, бир биримизни кўзимизни ўйишга ҳаракат қилиб Қирғизистоннинг кўзини уйиб олмасак бўлди, деди Алмазбек Атамбаев.\nАйни пайтда Қирғизистон президенти янги коалиция ташкил этилиши борасида парламентдаги фракция раҳбарлари билан сўзлашувлар ўтказмоқда. Президент Ўтунбаева 11 ноябр куни Социал-демкоратлар фракциясига коалиция тузиш мандатини топширар экан, агар социал демократлар коалиция ташкил этолмаса бу ҳуқуқ Ата мекен фракциясига берилишини билдирган эди.\n3 декбар куни пайдо бўлган айрим хабарларга кўра, Ата мекен партияси раиси Ўмурбек Текебаев коалиция ташкил этиш ваколатидан воз кечган. Бироқ бу хабар Ата мекен фракцияси томонидан ҳозирча тасдиқланмади, рад ҳам этилмади.


Нўъмон Ҳасанов: "Бугун фақат сербиялик футболчилар эмас кўпчилик хато қилди" / CHAMPIONAT.asia\nНўъмон Ҳасанов: "Бугун фақат сербиялик футболчилар эмас кўпчилик хато қилди"\n09 мар 21:54\n"Навбаҳор" - "Сўғдиёна" (0:1) учрашувидан кейин мезбонлар бош мураббийи Нўъмон Ҳасанов ўз фикрларини билдирди.\n- Ўйин бошида назоратни қўлга олгандек бўлдик. Гол ўтказиб юборганимиздан кейин йигитлар тушкунликка тушиб қолишди, шошилишни бошлашди. Танаффусда тушунтирдик, қўрқмасдан ўйнашлари кераклигин айтдик. Байрамлардан кейин мухлисларни хафа қилганимиз учун жамоа номидан узр сўраймиз. Бугун бизнинг кунимиз эмас экан.\n- Ўринбоев қайдномада ҳам кўринмади...\n- Забиҳилло Ўринбоев машғулотда жароҳат олганди, шунга майдонга тушмади.\n- Бугунги ўйинда умуман кутилмаган натижа бўлди. "Сўғдиёна"га ҳеч қачон Наманганда ютқазмагандик. Ўз-ўзидан савол келиб чиқади Азим Аҳмедов жамоанинг ўйинини жиловлаб туради, лекин уни ҳимояда ўйнатдингиз. Ўзи ҳам доим ярим ҳимояда ўйнаш кўпроқ ёқади деб айтиб келади.\n- Ўртада Тасич, Голбан ва Азим Аҳмедов бор. Аҳмедовнинг ҳимоядаги ўйинлари кучлироқ кўрингани учун уни ҳимояга қўймоқдаман.\n- Қувондиқ Рўзиевни алмаштирганингизда норозилигини кўрсатиб чиқиб кетди. Уни нимага асосланиб алмаштирдингиз?\n- Қувондиқ очиқ турган ўйинчига тўпни оширмай, тўпни ўзида узоқ сақлаб қолгани учун уни алмаштиришга мажбур бўлдим. Агар тўпни тезроқ оширганида бошқача бўлармиди.\n- Легионерлар борасида кўплаб баҳс-мунозаралар бўлди. Қандай тамойилларга асосланиб жамоага таклиф этилган?\n- Бугун ўйини чиқмагандир. Лекин сербиялик легионерларимиз ҳали ўз ўйинини кўрсатади. Бугун кўпчилик қатори уларнинг ҳам ўйини қовушмади. Ҳошимов ва Голбан ҳам кўп хатога йўл қўйишди. Йўқ жойда кўп тўп йўқотдик. Хавфли вазиятлар яратдик, уларни голга айлантиролмаганимиздан кейин гол ўтказиб юбордик. Шундан кейин йигитлар шошилишди.\n- Бугун ғалабага нима етишмади деб ўйлайсиз?\n- Авваламбор, вазиятлардан унумли фойдаланмадик. Биринчи голни биз урганимизда ўйин бошқача кечарди. Ўйиннинг дастлабки қисмида бир нечта вазиятлар яратгандик. Улардан фойдалана олмаганимиз панд берди. Гол ўтказишимиздан олдин Мирзоҳид Ғофуровдан ажойиб имконият бўлганди. Шу нарсалар "Навбаҳор" ўйини қовушмаганига сабаб бўлди.\n- Жамоада план Б ёки тактик эгилувчанлик қай даражада?\n- Бизда доим уч нафар ҳужумчи ўйнайди, Шоҳруҳ тушди, Ислом тушди. Лекин уринишларимиз фойда бермади. Иккинчи голни ўтказганимизда бундан ҳам ёмон бўлиши мумкин эди. Таваккал қилолмасдик. Кўрдингиз, Голбан ҳам ўйин охирида олдинга ўтди.\n- Эҳсони Паншанбе қай даражада легионер даражасига жавоб беради? Менимча Қувондиқдан кўра Эҳсони кўпроқ тўпни ўзида ушлаб турди.\n- Паншанбенинг ўйини менга ёқади. Майдонни яхши кўради, ёмон ўйнамади, шунинг учун уни яхши легионер деб ҳисоблайман. У жамоа ўйинини бузмайдиган футболчи.


Наманганда номаълум махлуқнинг скелети топилди. У динозаврга тегишлими? | Qalampir.uz\nНаманганда номаълум махлуқнинг скелети топилди. У динозаврга тегишлими?\nЖамият\t17 Март 16:46 5726\nИжтимоий тармоқларда динозавр скелети топилгани ҳақида хабарлар тарқалган эди. Наманган вилояти тарихи ва маданияти давлат музейи бу бўйича расмий маълумот берди.\nХабар қилинишича, ноёб топилма Наманган тумани Қоратепа қишлоғи хонадонларидан бирида аниқланган. Хонадон эгаси иссиқхона ташкил этиш мақсадида қазиш ишларини олиб бораётган вақтда бус-бутун ҳолда сақланган номаълум ҳайвоннинг суяк қолдиқларига дуч келган.\nНаманган вилоят тарихи ва маданияти давлат музейи ходимлари, Наманган давлат университети олимлари биргаликда олиб борган текшириш хулосаларига кўра, мазкур ҳайвон скелети динозаврларнинг индрокатерий турига мансуб йирик сут эмизувчи эканлиги тахмин қилинмоқда.\n“Бу мавжудот сут эмизувчилар синфи, тоқ туёқлилар туркуми, гиракодонтлар оиласига (бу оила вакиллари неоген даврида иқлимнинг кескин ўзгариши сабабли бутунлай қирилиб кетган – таҳр.) тегишли номаълум тур. Улар индрикотерийлар (Ер юзида индрикотерийлар бундан 30-20 миллион йил олдин яшаган – таҳр.) билан замондош бўлган. Топилманинг бўйи 1-1,5 метр чамасида, вазни ярим тоннага яқин”, дейди мутахассислардан бири.\nТаъкидланишича, янги топилган ҳайвон скелети Наманганда аниқланган дастлабки шундай топилма эмас.\n“Бундан бир неча йиллар аввал вилоят театри атрофида қазиш ишлари олиб борилаётганда ҳам шундай скелет – бош суяги топилган, бироқ ҳозиргиси каби бус-бутун сақланмаган эди”, дейди олим.\nХабарга кўра, ҳозирда “Қоратепа” маҳалласидаги хонадондан топилган ғаройиб махлуқнинг скелетини томоша қилиш учун ҳар куни юзлаб одам келмоқда. Топилмага зиён-заҳмат етмаслиги учун ён-атрофи ўраб қўйилган.\nЭслатиб ўтамиз, февраль ойида халқаро археологлар жамоаси Қизилқум чўлининг Ўзбекистондаги қисмидан 2 қаватли автобусдан ҳам катта бўлган динозаврга тегишли дум суягини топганди.\n03 Август 15:51 28545\n03 Август 13:06 27693\n04 Август 12:37 24281\n03 Август 15:01 23758\n04 Август 15:26 21079


Сирдарёда депутат Қўлдошев фуқаро Примқуловга қандай ёрдам берди? | Ўзбекистон Халқ демократик партияси\nСирдарёда депутат Қўлдошев фуқаро Примқуловга қандай ёрдам берди?\n2019-10-08 13:10:48 1620\nХалқ депутатлари Сирдарё вилоят Кенгаши депутати Ж.Қўлдошевга Сирдарё вилояти, Боёвут тумани, Бекат МФЙ Муқаддас даргоҳ кўчаси 7-уйда истиқомат қилувчи фуқаро А.Примқулов мурожаат қилган эди.\nФуқаро ўз мурожаатида мазкур МФЙ ички йўл ёқасидаги болалар боғчасининг ғарбий қисминининг туташ жойида савдо дўконини қуриш учун бўш ер майдони ажратиш ҳамда 2 та ижтимоий ҳимояга муҳтож оила фарзандалари бандлигини таъминлаш истагини билдирди.\nВилоят Кенгаши депутати Ж.Қўлдошев фуқаронинг мурожаатини ижобий ҳал этиш мақсадида тегишли ташкилотларга сўровлар юборди ва А.Примқулов билан Боёвут туман ҳокими қабулида бўлиб, ушбу фуқаронинг мурожаати ижобий ҳал этилди. Мурожаатда келтирилган бўш ер майдони ажратилди.\nБугунги кунда фуқаро А.Примқулов мазур майдонда қурилиш ишларини олиб бормоқда.\nФуқароларнинг мурожаатларини ижобий ҳал этишда Ўзбекистон ХДП Сирдарё вилоят кенгашининг ўрни алоҳида сезилмоқда.\nГулистон шаҳрида истиқомат қилувчи А.Сангиров, Б.Эшмирзаев ва Гулистон туманида истиқомат қилувчи Ж.Андақулов Ўзбекистон ХДП Сирдарё вилоят кенгашига “Асака банк” Сирдарё вилоят филлиалидан кредит олиш масаласида ёрдам сўраб мурожаат қилади.\nФуқароларнинг мурожаатлари юзасидан вилоят “Асака банк”ка мурожаат қилиниб, фуқароларга 10 миллиондан 14 миллион сўмгача кредит ажратилишига эришилган.


Танасидан 16 дона игна топилган бола...\n14.03.2018 09:59 1 1575\nБундан икки ой муқаддам тошлоқлик 11 ойлик чақалоқнинг танасидан 16 дона игна топилгани ҳақида хабар берган эдик. Бугун, 14 март куни ушбу кичкинтой Азизбек Абдумажидов соғайиб уйига қайтди, дея хабар берди Соғлиқни сақлаш вазирлиги ахборот хизмати.\n— Игналар бола танасида турлича жойлашган эди, — дейди Республика шошилинч тиббий ёрдам илмий маркази болалар хирургияси бўлими шифокори Дониёр Асадуллаев. — Чақалоқнинг йўғон ичаги, сийдик қопи, кўкрак қафаси, бўйин қисми, умуртқа поғонаси, юрак остидан топилган игналар болани икки ойча қийнаган. Бу операция тиббиётда камдан-кам учрайдиган оғир ва нозик амалиётдир. Бола операциядан кейин бир неча кун кома ҳолатини бошидан кечирди. Шифокорлар унинг ҳаётини асраш учун бор имкониятни ишга солди. Шундай мураккаб шароитда бемор ҳаётининг асраб қолиниши тиббиётимизнинг ўзига хос салоҳиятидан далолат, десак муболаға бўлмайди. Айни пайтда, бола вужудида 3 та игна унинг ҳаётига хавф солмайдиган жойларда турибди. Тиббий таҳлилларга кўра, ҳозирча ушбу игналарнинг бола соғлиғига салбий таъсири мавжуд эмас. Агар у болани безовта қилса, келгусида операция йўли билан олиб ташлаш мумкин. Азизбек уйига қайтгач, ҳудудий шифокорлар назорати остида бўлади.\nигна топилган чақалоқ\nЖамият 21/02, 11:45\nЖамият 07/04, 10:55\nТанасидан игналар топилган чақалоқ бўйича жиноят иши ёпилди. Аслида нималар бўлганди?\nЖамият 07/04, 22:42\nҲаж учун тўлов, танасидан игна топилган чақалоқ бўйича ёпилган жиноят иши, Қирғизистон чегарасидаги нохуш воқеа, «Uzbek Tigers» ғалабаси, Германияда теракт ва бошқа хабарлар


07 июн 2020, Тошкент вақти: 13:46\nЎзбекистон-Қирғизистон чегарасини бир томонлама равишда ўзбеклар ёпиб қўйгани айтилмоқда.\nЧегараолди ҳудудида яшовчи аҳоли вакиллари ва Қирғизистон давлат чегара хизмати ходимлари Озодликка берган маълумотга кўра, чеклов бир томонлама тартибда Ўзбекистон томонидан жорий этилган.\nЎзбекистон ва Қирғизистон ўртасидаги чегара пунктлари икки давлат фуқаролари учун мутлақо ёпиқлигича қолмоқда.\nБу ҳақда икки давлат чегараолди ҳудудида яшайдиган аҳоли вакилларининг Озодликка айтишича, Ўзбекстон томони 2010 йилнинг декабр ойи ўрталаридан ҳеч бир огоҳлантиришсиз чегарани ёпиб қўйган ва ҳатто, яқинлари вафот этгани ҳақида ҳужжат билан борган одамлар ҳам чегарадан қайтарилмоқда.\nБу ҳақда Ўзбекистоннинг Андижон вилоятидаги Позилмон чегараолди ҳудудида истиқомат қилувчи ва номини сир тутишимизни сўраган тингловчилардан бири шундай дейди:\n- Чет эл фуқаролари бўлса, Қирғизистонда юрган бўлса, через Ўзбекистон кетадиган бўлса, билети бўлса, шуларни ўтказаяпти. Бошқа ҳеч кимни ўтказмаяпти,- дейди Андижон вилоятидаги Позилмон чегараолди ҳудудида истиқомат қилувчи суҳбатдошимиз.\nУнга кўра, ҳозир Андижон вилоятининг қўшни Қирғизистоннинг Ўш вилояти билан чегарадош Дўстлик чегара пунктидангина одамлар ўтказилмоқда. Аммо, булар хорижликлардир.\n- 2 январ куни бизнинг қўшнининг бувиси ўлиб қолган эди. Ўта олмай қайтиб келдида. Янги йилдан анча олдин бошланган. Шу бўйи шунақа бўлиб турибди.\nОзодлик: Унгача ҳар ҳолда анча-мунча ўтса бўлаëтган эди-а?\n- Ҳа, энди кечаси у-бу қилиб эплашаëтган эди. Зарурлари ўтиб бориб келаëтган эди. Бизга зарур эмаслиги учун чегарага ҳам бормаймиз,- дейди ўзбек-қирғиз чегараолди ҳудудида истиқомат қиладиган ва исми сир қолишини сўраган суҳбатдошимиз.\nЎзбекистонга боришнинг ягона йўли фақат ҳаво орқали, дейди Қирғизистоннинг Ўзбекистонга чегарадош Жалолобод вилоятида истиқомат қиладиган яна бир суҳбатдошимиз Маҳбуба опа.\n- Чегара ëпиқ. Ўзбекистон чегарани очгани йўқ ҳали. Категорический запрешен, ëпиқ. Фақат самолëт. Через Бишкек самолëт билан,- дейди бу аёл.\nҲар икки суҳбатдошимизга кўра, Ўзбекистон ва Қирғизистоннинг чегараолди ҳудудларида яшайдиган оддий одамлар учун чегаранинг яна нега ёпилгани қоронғулигича қолмоқда.\nОзодлик билан суҳбатлашар экан, аҳоли вакиллари чегара нега ёпиқ ва унинг очилишидан дарак борми, деган савол билан юзландилар.\nЎзбекистон Давлат чегараларини қўриқлаш хизмати сўнгги йиллар давомида бу каби саволларни жавобсиз қолдираётгани боис биз Қирғизистон давлат чегарасини қўриқлаш хизматига мурожаат қилдик.\nХизматнинг матбуот бўлими вакили Салқин Абдуқариева саволларимизнинг асосий қисмига ойдинлик киритди.\n- Аслида икки давлат ўртасида қуруқликдаги чегарадан ўтиш-қайтиш пунктлари 2010 йилнинг апрел ойида ёпилган ва 2010 йилнинг октябр ойидан бошлаб яна келишилган тартибда ишлай бошлаган. Аммо, Ўзбекистон томони жуда чекланган режимда ишламоқда. Бизга маълум бўлишича, Ўзбекистон томони одамларнинг қўлида ўтиши зарурлигини кўрсатувчи ҳужжат бўлса, масалан, кимнингдир ўлим ҳолида ётгани ҳақидаги телеграмма бўлсагина ўтказмоқда. Бундан ташқари, халқаро ўтиш пунктларидан хорижликларгина ўтказилмоқда,- дейди Қирғизистон давлат чегара хизмати матбуот бўлими ходими.\nУнинг сўзларига кўра, Қирғизистон томонидан ўртада эришилган келишувларда белгиланган тартибдан ташқари ҳеч қандай чеклов йўқ.\nБу тартибга биноан эса икки давлат фуқаролари 60 кунга қадар бўлган муддатга визасиз қўшни давлатга бориб келиши мумкин.\nШунингдек, Салқин Абдуқариева оддий аҳоли орасида юрган “Қўшни давлатга фақат самолётда ўтиш мумкин экан, холос”, деган гапларни ҳам тасдиқлар экан, бу йўналишда ҳам Ўзбекистон томони жуда қаттиқ назорат ўрнатганини қўшимча қилди.\nУнинг сўзларига кўра, Ўзбекистон чегара хизмати Тошкент аэропортидан Бишкекка учишни истаган йўловчилардан сабаб сўрайди ва келтирилган сабабга, албатта, тегишли ҳужжат илова қилинишини талаб қилади.\nАна шундай ҳужжатни келтиролмаган қирғизистонлик йўловчилар 4 ой муқаддам Тошкентдан депортация қилинган эди, дейди Салқин Абдуқариева.\n- Шундай ҳолатлар ҳам бўлгандики, улар ҳужжатлар етарли эмас деган важ билан Қирғизистон фуқароларини депортация қилишган эди. Бу ҳолат ўтган йилнинг сентябр ойида кузатилган эди. Хуллас, ҳозир Ўзбекистонга учиб бораётганлар ёки у ёқдан келаётганлар асосан иш одамларидир. Яъни, ҳаво йўллари орқали сафар учун тайин сабаби борлигини расман кўрсатиб бера оладиган фуқаролар қатнамоқда, дейди Абдуқариева.\nЎзбекистон томонинг исталган вақтда бир томонлама тартибда чегарани ёпиб олиши икки давлат ўртасидаги тегишли келишувларга қанчалик мувофиқ, деган саволимизга жавобан Салқин Абдуқариева шундай жавоб берди:\n- Аслида бундай ҳаракат икки давлат ўртасида халқаро ўтиш пунктлари борасида эришилган келишувларга мувофиқ эмас. Аммо, Ўзбекистон томони аввалдан фавқулодда ҳолатларда чегарани вақтинча ёпиши мумкинлиги ҳақида бу келишувларда огоҳлантирган. Фавқулодда ҳолатга сабаб, дея кўрсатилган сўнгги воқеалар эса мамлакат жанубидаги портлаш ва ундан аввал июн воқеаларидир, дейди Қирғизистон давлат чегараларини қўриқлаш хизмати расмийси.\nБунга қадар чегара ёпилган кезда ҳам аҳолининг ноқонуний равишда чегарадн ўтишги уринишлари кузатилар эди.\nСўнгги вақтларда бундай ҳаракат билан қўлга тушган шахсларга катта жарима солиниши, иккинчи бор қўлга олинганда эса ҳатто, қамоқ жазосига ҳукм қилиниши мумкинлиги ҳақидаги овозалар ҳам тарқалгани ҳақида Озодликка ўшлик ҳуқуқ фаоли Иззатулла Раҳматуллаев хабар берган эди.\nҚирғизистон Давлат чегараларини қўриқлаш хизмати матбуот бўлими вакили Салқин Абдуқариева бу ҳақда уларда ҳеч қандай маълумот йўқлигини айтди.\nЎзбекистон томонидан эса Давлат чегарасини қўриқлаш қўмитасидан маълумот олишнинг имкони бўлмаган бўлса-да, Ўзбекистон Олий Мажлиси Сенатининг Қонунчилик ва суд-ҳуқуқ масалалари бўйича қўмитаси раиси Светлана Ортиқова бу борада саволларимизга жавоб беришга рози бўлди.\nҚуйида у киши билан суҳбатни тинглашингиз мумкин.\nЎзбек-қирғиз чегараси фақат чет эликка очиқ


“Қарши” аэропортида одамлар тирбандлиги юзага келди. “Uzbekistan Airports” ҳолат бўйича расмий баёнот берди — Sof.uz\n“Қарши” аэропортида одамлар тирбандлиги юзага келди. “Uzbekistan Airports” ҳолат бўйича расмий баёнот берди\n22.02 13:48 114 Ўзбекистон\nUzbekistan Airports ижтимоий тармоқларда «Қарши» халқаро аэропортида одамларнинг тўпланиши тўғрисида тарқалган хабарлар юзасидан маълумот берди.\nМаълум қилинишича, 22-февлал куни эрта тонгда «Қарши» халқаро аэропортига Қарши—Москва йўналиши бўйича Red Wings авиакомпаниясининг парвозини амалга ошириш нияти билан йўловчилар келишни бошлашган. Маҳаллий вақт билан соат 08:00 да аэропортда 150 нафар йўловчи тўпланган.\nБироқ «Қарши» аэропортида мазкур парвоз жадвалда мавжуд бўлмаган. Таъкидланишича, WЗ-4492 рейси 22 февраль куни соат 15:00 да Навоий аэропортидан учиб кетиши керак. Easy Booking ва Atlas Avia tour онлайн-сервислари орқали харид қилинган чипталарда парвоз Қаршидан соат 08:00 да амалга оширилиши кўрсатилган.\n«Қарши» аэропортининг тушунтиришича, баъзи авиакассалар бир шаҳардаги йўловчилар етишмовчилигини бошқа шаҳарга сотиш йўли билан қоплайди ва йўловчиларга жўнаш шаҳри ҳақида атайлаб нотўғри маълумотларни беради. Бироқ шу билан бирга, улар трансферни ташкиллаштиришга мажбур. Мазкур ҳолатда Қаршидан Навоийга трансфер ташкил этилмаган. Йўловчилар қўшни шаҳарга хусусий таксиларда ўз ҳисобидан етиб боришга мажбур бўлган.\n«Навоий» аэропортининг маълум қилишича, WЗ-4492 рейсининг йўловчилар терминалга келишни бошлаган. Рўйхатга олиш ишлари соат 12:00 да бошланган.\nUzbekistan Airports авиачипталар савдосига алоқаси йўқлигини эслатиб ўтган.


Лойиҳа ва ҳужжатларни монополияга қарши курашиш қўмитаси баҳолайди\nЛойиҳа ва ҳужжатларни монополияга қарши курашиш...\n01.05.2019 00:05 0 1502\nМонополияга қарши курашиш қўмитасининг қарори (19.04.2019 йилда 3155-сон билан рўйхатдан ўтказилган) билан Қонун ҳужжатларининг рақобатга таъсирини баҳолаш методикаси тасдиқланди. Бу ҳақда «Норма» хабар берди.\nРақобатга таъсирни баҳолаш чоғида товар ва молия бозорларида рақобатни бевосита ёки билвосита чеклайдиган ҳолатлар аниқланади. Бунда баҳолаш икки хил усул асосида амалга оширилади:\n«ex-ante» – қонунлар, Президентнинг, Олий Мажлис палаталарининг, Вазирлар Маҳкамасининг қарорлари, Президентнинг фармонлари, вазирликлар, давлат қўмиталари ва идораларнинг норматив-ҳуқуқий ҳужжатлари лойиҳаларига (бундан кейин – НҲҲ лойиҳалари) нисбатан;\n«ex-post» – амалдаги қонун ҳужжатларига нисбатан.\nНҲҲ лойиҳаларини баҳолаш\nМетодикага кўра, НҲҲ лойиҳаси қуйидаги оқибатларнинг бирига олиб келган ёки олиб келиши мумкин бўлганда унинг таъсири рақобат учун салбий деб баҳоланади:\nтовар ишлаб чиқарувчи ёки хизмат кўрсатувчи хўжалик юритувчи субъектларнинг доираси ва сонини чекласа;\nетказиб берувчиларнинг ўзаро рақобатлашиш имкониятини чегараласа ёки уларнинг бунга қизиқишини пасайтирса;\nистеъмолчилар учун керакли ахборотни танлаш имконини чегараласа.\nНҲҲ лойиҳаларида муайян кўрсатмалар мавжуд бўлса, баҳолаш учун Монополияга қарши курашиш қўмитасига (юқори юридик кучга эга бўлган НҲҲ) ёки унинг ҳудудий бўлинмаларига (маҳаллий ҳокимият органларининг ҳужжатлари лойиҳалари) киритилади. Масалан: рухсат бериш хусусиятига эга ҳужжатлар ва лицензиянинг янги турларини жорий этиш; бозор иштирокчиларида ортиқча харажатларга олиб келиши мумкин бўлган талаблар ёки шартларни киритиш; табиий монополия субъектларининг товар (иш, хизмат)лари нархи (тарифи)ни, шунингдек бошқа тартибга солинадиган нарх (тариф)ни ошириш ва ҳ.к. Жами 10 банддан иборат. Рўйхат батафсил ҳисобланади.\nБаҳолаш якунларига кўра икки нусхада хулоса тузилади, бир нусхаси лойиҳани ишлаб чиққан ташкилотга юборилади, у уни кўриб чиқиши шарт. Олинган хулоса лойиҳа билан бирга ҳуқуқий экспертизадан ўтказиши учун Адлия вазирлигига тақдим этилади. Лойиҳа Олий Мажлис, Президентнинг Администрацияси, Вазирлар Маҳкамасига киритилганда унга хулоса мажбурий тартибда илова қилинади.\nАмалдаги ҳужжатларни баҳолаш\n«ex-post» усули бўйича рақобат тўғрисидаги қонун ҳужжатлари бузилишини аниқлаш юзасидан амалдаги НҲҲ йилига камида икки маротаба хатловдан ўтказилади. Улар аниқланса, Монополияга қарши курашиш қўмитаси ва унинг ҳудудий бўлинмалари:\nюқори юридик кучга эга бўлган қонун ҳужжатлари юзасидан – Президент Администрацияси ҳамда Вазирлар Маҳкамасига таклифлар киритади;\nвазирликлар, давлат қўмиталари, идоралар, ҳокимликларнинг қонун ҳужжатлари юзасидан – қонун ҳужжатлари бузилиш ҳолатини бартараф этиш тўғрисида тақдимнома киритади.\nБаҳолашни ўтказишда расмий ва норасмий ахборотлардан фойдаланилади. Расмий ахборотларга халқаро шартномалар, интернетнинг расмий ресурслари, ваколатли давлат органларининг статистик маълумот ва ҳисоботлари, суд амалиёти киради. Норасмий маълумот Монополияга қарши курашиш қўмитасига ННТ ҳамда фуқаролар томонидан киритилган мурожаатлар, интернетнинг норасмий ресурслари, тижорат маълумотлари, жамоатчилик орасида ўтказиладиган сўровномалар ёрдамида олиниши мумкин.\nҲужжат Қонун ҳужжатлари маълумотлари миллий базасида эълон қилинган.\nлойиҳа Монополияга қарши курашиш қўмитаси\nЖамият 20/02, 14:31\nЮртимиз бўйлаб намозхона ва таҳоратхоналар қурилади\nЖамият 11/02, 14:14\nБугун 2020 йилги Давлат дастури лойиҳаси муҳокамага қўйилади\nҲуқуқ 07/02, 07:01\nКоронавирусга оид хабарлар сабаб дори-дармон нархини ошираётганлар диққатига\nОлимжон Умаров: «Кенг полосали мобил алоқа қамрови 70 фоиздан 85 фоизгача етказилади»\nШавкат Мирзиёев Туркиядаги ноёб кутубхонада бўлди (фото)\n#коронавирус - 211\n#Шавкат Мирзиёев - 1595\n#АҚШ - 1539\n#Сурия - 359\n#Россия - 1079\n#Япония - 423\n#Президент - 347


Арктикада бир асрлик қаҳва топилди — Sof.uz\nЖАҲОН 5,648,631 2,409,908 350,299\nАрктикада бир асрлик қаҳва топилди\n18.10 16:22 390 Жаҳон\nРоссия география жамияти тадқиқотчиларининг Арктикага қилган экспедицияси давомида яхши ҳолатда сақланган қаҳва донлари топилди. Қаҳва донлари Эвелин Болдуиннинг 1902 йилги экспедицияси чоғида америкаликларнинг базасида қолдирилган, деб хабар қилади РИА Новости.\nСайёҳ-тадқиқотчи Леонид Круглов ўзининг Инстаграмдаги саҳифасида ёзишича, Франс-Иосиф еридаги Америка базаси яхши сақланиб қолган. Кругловнинг таъкидлашича, америкаликлар экспедицияга пухта тайёргарлик кўришган. Уларнинг Арктикада бир нечта лагерлари, 420 та Сибир итлари, 15 та пони отлари ва 60 ортиқ чаналари бор эди.\nЭкспедиция давомида саёҳатчилар қутб айиғини учратишди. Ҳайвон тадқиқотчиларга жуда яқинлашди, уни ҳатто вертолёт овози ҳам чўчитмади.\n«Бу айиқ ҳеч нарсадан қўрқмади. Бу экспедицияда фақат биринчи марта уни улоқтириш учун сигнал ракетаси ишлатилган. Аммо айиқ тинчланмади ва бизни қўнадиган жойда кутиб турди», деб ёзди Круглов.\nКеча, 13:41 2978\nКеча, 18:58 1854\n25.05 21:23 1674\n19.10 13:22 443\nАрктика музликлари асримиз сўнгигача эриб тугаши мумкин\n14.03.2017 11:46 30 Илм-фан\n26.11.2016 19:31 5 Илм-фан